Diari Oficial de la Generalitat Valenciana


Sumari del DOGV 8332, del 05-07-2018 (2018/6520)

RESOLUCIÓ de 27 de juny de 2018, del secretari autonòmic d'Educació i Investigació, per la qual s'aproven les instruccions per a l'organització i el funcionament dels centres que imparteixen Educació Infantil de segon cicle i Educació Primària durant el curs 2018-2019.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8332

Data del DOGV
:   05-07-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/6520


Data del document
:   27-06-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 27 de juny de 2018, del secretari autonòmic d'Educació i Investigació, per la qual s'aproven les instruccions per a l'organització i el funcionament dels centres que imparteixen Educació Infantil de segon cicle i Educació Primària durant el curs 2018-2019. [2018/6520]  
La Llei orgànica 2/2006, de 3 de maig, d'educació és la llei bàsica del sistema educatiu. Aquesta ha estat modificada per la Llei orgànica 8/2013, de 9 de desembre, per a la millora de la qualitat educativa, que, d'acord amb la seua disposició final sisena, va entrar en vigor el 30 de desembre de 2013. D'altra banda el Reial Decret llei 5/2016, 9 de desembre, sobre mesures urgents per a l'ampliació del calendari per a l'aplicació de la Llei orgànica 8/2013, 9 de desembre, per a la millora de la qualitat de l'educació, canvia la disposició final cinquena de l'esmentada Llei 8/2013.  
Una vegada establit l'anterior, cal destacar que la disposició transitòria onzena de la Llei orgànica 2/2006, de 3 de maig, d'educació estableix que les matèries en la regulació de les quals aquesta llei orgànica remet a ulteriors disposicions reglamentàries, i fins que aquestes no es dicten, es podran aplicar, en cada cas, les normes d'aquest rang que s'aplicaven fins a l'entrada en vigor de la Llei orgànica 2/2006, de 3 de maig. Per tant, per a aquest curs acadèmic 2018-2019, continuen podent aplicar-se, entre altres normes, tots els preceptes que no s'oposen a una norma d'igual rang però dictada amb posterioritat, o de rang superior, continguts en el Decret 233/1997, de 2 de setembre, del Govern Valencià, pel qual s'aprova el Reglament orgànic i funcional de les escoles d'Educació Infantil i dels col·legis d'Educació Primària (DOGV 3073, 08.09.1997), i en l'Ordre de 29 de juny de 1992, de la Conselleria de Cultura, Educació i Ciència, per la qual s'aproven les instruccions que regulen l'organització i el funcionament dels centres docents que impartisquen ensenyaments de segon cicle d'Educació Infantil, Preescolar, Primària, General Bàsica, Educació Especial, Secundària Obligatòria, Batxillerat i Formació Professional, sostinguts amb fons públics i dependents de la Conselleria de Cultura, Educació i Ciència de la Generalitat Valenciana (DOGV 1826, 15.07.1992).  
  
La Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià (DOGV 8240, 22.02.2018), estableix el programa plurilingüe i intercultural a tots els centres i regula l'elaboració del projecte lingüístic de centre.  
El Decret 89/2017, de 7 de juliol, del Consell (DOGV 8084, 14.07.2017), pel qual es modifiquen les disposicions transitòries del Decret 59/2016, de 13 de maig, del Consell, (DOGV 7784, 17.05.2016) pel qual es fixa el nombre màxim d'alumnat i la jornada lectiva del personal docent en els nivells no universitaris regulats per la Llei orgànica 2/2006, de 3 de maig, d'educació, als centres docents no universitaris de la Comunitat Valenciana, estableix la implantació d'allò previst en el capítol II d'aquest decret.  
La Llei 10/2014, de 29 de desembre, de la Generalitat, de salut de la Comunitat Valenciana (DOGV 7434, 31.12.2014), estableix en l'article 54, Drets generals i àmbit d'aplicació, que tots els menors tenen dret a la protecció i a l'atenció sanitària, així com a les cures necessàries per a la seua salut i benestar en la seua qualitat d'usuaris i pacients del Sistema Valencià de Salut. L'article 59 estableix que les accions en matèria de salut escolar exigeixen l'actuació coordinada dels departaments competents en matèria de sanitat i educació. L'Estratègia autonòmica de salut mental (2016-2020) inclou dins de la línia estratègica 2: Atenció a les persones amb problemes de salut mental, elaborar un protocol entre Educació i Salut Mental per a la detecció i atenció precoç. Aquest protocol s'estableix a la Resolució conjunta d'11 de desembre de 2017 de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública, per la qual es dicten instruccions per a la detecció i l'atenció precoç de l'alumnat que puga presentar un problema de salut mental (DOGV 8196, 22.12. 2017).  
  
El Reial decret legislatiu 1/2013, de 29 de novembre (BOE 289, 03.12.2013) aprova el text refós de la Llei general de drets de les persones amb discapacitat i de la seua inclusió social amb l'objecte de garantir el dret a la igualtat d'oportunitats i de tracte, així com l'exercici real i efectiu de drets per part de les persones amb discapacitat en igualtat de condicions respecte a la resta de ciutadans i ciutadanes, per mitjà de la promoció de l'autonomia personal i de l'accessibilitat universal.  
  
Convé, per tant, dictar instruccions per al curs acadèmic 2018-2019 respecte a les mesures d'ordenació acadèmica, la coordinació docent, l'elaboració del projecte educatiu i la programació general anual, els horaris lectius, i altres aspectes didacticoorganitzatius en els quals s'han de contemplar en tot moment els principis coeducatius de manera transversal, tenint en compte la Llei 15/2017, de 10 de novembre, de la Generalitat, de polítiques integrals de joventut (DOGV 8168, 13.11.2017).  
Aquests principis són:  
- L'eliminació dels prejudicis, estereotips i rols en funció del sexe, construïts segons els patrons socioculturals de conducta assignats a dones i homes, per tal de garantir tant per a les alumnes com per als alumnes, possibilitats de desenvolupament personal integral.  
- La prevenció de la violència contra les dones, mitjançant l'aprenentatge de mètodes no violents per a la resolució de conflictes i de models de convivència basats en la diversitat i en el respecte a la igualtat de drets i oportunitats de dones i homes.  
- Els llibres de text i altres materials didàctics que s'utilitzen o proposen en els projectes d'innovació educativa han d'integrar els objectius coeducatius assenyalats. Així mateix, han de fer un ús no sexista del llenguatge i en les imatges que contenen garantir una presència equilibrada i no estereotipada de dones i homes.  
- La capacitació de l'alumnat perquè l'elecció de les opcions acadèmiques es duga a terme lliure de condicionaments basats en el gènere.  
  
En virtut de les competències establides en el Decret 186/2017, de 24 de novembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport (DOGV 8192, 18.12.2017), la Secretaria Autonòmica d'Educació i Investigació resol:  
  
Aprovar les instruccions incloses en l'annex únic, a les quals s'ha d'ajustar l'organització i el funcionament de les escoles d'Educació Infantil de segon cicle i dels col·legis d'Educació Primària que imparteixen aquests ensenyaments durant el curs acadèmic 2018-2019.  
  
  
València, 27 de juny de 2018.- El secretari autonòmic d'Educació i Investigació: Miguel Soler Gracia.  
  
  
  
ANNEX ÚNIC  
Instruccions d'organització   
i funcionament durant el curs 2018-2019  
  
ÍNDEX  
  
1. Projecte educatiu de centre  
1.1. Consideracions generals  
1.2. Contingut del projecte educatiu  
1.2.1. Valors, objectius i prioritats d'actuació, d'acord amb la identitat del centre  
1.2.2. Criteris bàsics per l'orientació de mesures organitzatives  
1.2.3. Concreció dels currículums  
1.2.4. Projecte lingüístic de centre  
1.2.5. Pla d'acció tutorial  
1.2.6. Transició entre les etapes  
1.2.7. Pla de d'igualtat i convivència  
1.2.8. Reglament de règim interior  
1.2.9. Pla d'atenció a la diversitat i inclusió educativa (PADIE)  
  
1.2.10. Pla per al foment de la lectura  
1.2.11. Projecte educatiu del menjador escolar  
1.2.12. Pla de formació permanent del professorat  
1.2.13. Programa de reutilització, reposició i renovació de llibres de text i material curricular  
1.2.14. Altres projectes  
1.3. Aprovació, difusió, seguiment i avaluació del projecte educatiu  
  
2. Programació general anual (PGA)  
2.1. Consideracions generals  
2.2. Continguts de la PGA  
2.3. Elaboració, aprovació i seguiment de la PGA  
2.4. Elaboració, aprovació i seguiment de la memòria de final de curs  
3. Òrgans de coordinació docent  
3.1. Equips docents i equips de cicle  
3.2. Comissió de coordinació pedagògica  
3.3. Tutoria  
3.4. Altres funcions de coordinació  
3.4.1. Consideracions generals  
3.4.2. Persona coordinadora TIC  
3.4.3. Persona coordinadora de formació al centre  
3.4.4. Persona coordinadora d'igualtat i convivència  
3.4.5. Persona coordinadora del programa de reutilització de llibres i materials curriculars  
4. Personal de suport educatiu  
5. Professorat  
5.1. Horari del professorat  
5.2. Distribució horària per a les especialitats  
5.2.1. Especialitat d'Educació Infantil  
5.2.2. Especialitat d'Educació Primària  
5.2.3. Especialitat de Llengua Estrangera  
5.2.4. Especialitat d'Educació Física  
5.2.5. Especialitat de Música  
5.2.6. Especialitats de Pedagogia Terapèutica i Audició i Llenguatge  
  
5.3. Compliment de l'horari  
5.4. Substitució de docents  
5.5. Notificació de la participació en l'exercici del dret de vaga del personal del centre  
5.6. Prevenció de riscos laborals en el sector docent  
6. Ensenyaments  
6.1. Ensenyaments d'Educació Infantil  
6.1.1. Avaluació i informació a les famílies  
6.1.2. Incorporació a l'etapa i entrevista amb les famílies  
6.1.3. Continguts educatius en l'Educació Infantil  
6.1.4. Ensenyaments de Religió  
6.2. Ensenyaments d'Educació Primària  
6.2.1. Avaluació i promoció  
6.2.2. Avaluació del sistema educatiu  
6.2.3. Ensenyaments de Religió  
7. Alumnat  
7.1. Drets i deures de l'alumnat  
7.2. Reclamació de qualificacions  
7.3. Alumnat amb necessitat específica de suport educatiu, necessitats educatives especials o necessitats de compensació educativa  
7.4. Alumnat nouvingut  
7.5. Criteris per a la confecció de grups d'alumnat  
7.6. Accés als centres  
7.7. Alumnat que no compleix el requisit d'edat per a cursar ensenyaments elementals i/o professionals de Música i de Dansa  
8. Matrícula  
8.1. Documents de matrícula  
8.2. NIA  
9. Col·legis rurals agrupats  
10. Altres aspectes relatius a l'organització i el funcionament dels centres  
10.1. Incidències d'inici de curs  
10.2. Participació de voluntariat als centres docents  
10.3. Ús social dels centres educatius públics  
10.4. Salut i seguretat als centres  
10.5. Mesures d'emergència i plans d'autoprotecció  
11. ITACA. Tecnologies de la Informació i la Comunicació i Protecció de Dades  
11.1. ITACA  
11.2. Tecnologies de la informació i de la comunicació. Protecció de dades.  
Consideracions finals.  
  
1. Projecte educatiu de centre  
1.1. Consideracions generals  
Un dels aspectes que garanteix la qualitat dels processos educatius és l'autonomia dels centres escolars. Convé, per això, que cada centre puga gestionar el personal docent i no docent així com els recursos materials per tal donar la millor resposta educativa a l'alumnat en funció de les característiques de la comunitat educativa que el compon. Així doncs, els límits que aquesta autonomia comporta es deriven de la necessitat mateixa que els centres educatius i l'educació oferida en aquests mantinguen una retroalimentació amb la societat i l'entorn en què s'insereixen.  
És responsabilitat de l'Administració educativa garantir la qualitat de les experiències d'aprenentatge que es duen a terme a tots els centres, de manera que ha de supervisar que el marge de maniobra més ampli que se'ls atorga, es traduïsca en beneficis per a tot l'alumnat.  
Un centre escolar de qualitat ha de donar resposta a l'equilibri complex que hi ha entre l'excel·lència, entesa com la posada en marxa de processos educatius encaminats a aconseguir que tots els alumnes i les alumnes amb inquietuds tinguen la possibilitat d'anar més enllà de la simple suficiència, i l'equitat, que trenca amb la falsa idea que l'equipara amb uniformitat, de manera que tot l'alumnat desenvolupe plenament i de manera integral la seua personalitat i tot el potencial de les seues capacitats.  
El projecte educatiu és, entre tots els documents dels centres, el document referent per a donar resposta a la diversitat de les necessitats personals i educatives de l'alumnat que es deriven d'una societat plural. En aquest document, la comunitat educativa del centre ?integrada pels sectors més directament afectats pel seu funcionament- ha d'expressar-ne les necessitats i plantejar-ne les prioritats de manera singular.  
El projecte educatiu incorporarà els criteris per a la personalització de l'ensenyament i promourà metodologies que facen valer els aprenentatges significatius, la col·laboració i la cooperació, i que, a més, facen servir els recursos de l'entorn.  
Per tant, el contingut del projecte ha de ser clar i ha de reflectir un compromís col·legiat de tota la comunitat escolar per a oferir la millor resposta en clau educativa a la diversitat social, econòmica i cultural del context per al qual es defineix.  
L'equip directiu coordina l'elaboració i és responsable de la redacció del projecte educatiu del centre i de les modificacions d'aquest, d'acord amb les directrius establides pel consell escolar i amb les propostes efectuades pel claustre, l'associació de mares i pares d'alumnes i el consell de delegats d'alumnes.  
Les escoles d'Educació Infantil de segon cicle i col·legis d'Educació Primària, elaboraran el projecte educatiu tenint en compte les característiques de l'alumnat, de la comunitat educativa i de l'entorn social i cultural del centre.  
Així mateix ha de contemplar els principis coeducatius i evitar les actituds que afavorisquen la discriminació sexista i, mitjançant la intervenció positiva, promocionar, a partir de la valoració de les aportacions de les dones en cada àrea, el desenvolupament personal equilibrat de tots els membres de la comunitat.  
L'elaboració i el contingut s'ajustaran al que disposa l'article 121 de la Llei orgànica 2/2006, de 3 de maig, d'educació, en la redacció nova que en fa la Llei orgànica 8/2013, així com en l'article 88 del Decret 233/1997 (DOGV 3073, 08.09.1997) i també es podran aplicar la resta de disposicions vigents que estableixen la inclusió de determinats aspectes com a part del contingut del projecte educatiu.  
  
1.2. Contingut del projecte educatiu  
A aquests efectes, el projecte educatiu inclourà les línies i estratègies de consecució dels objectius establits, a mitjà i llarg termini, i tractarà els aspectes següents:  
1.2.1. Valors, objectius i prioritats d'actuació, d'acord amb la identitat del centre  
1.2.2. Criteris bàsics per a l'orientació de mesures organitzatives i de funcionament del centre  
Es referiran als aspectes següents:  
- Els mecanismes de cooperació entre els representants legals de l'alumnat i el centre mateix per a millorar el rendiment acadèmic de l'alumnat.  
- La participació dels diversos estaments de la comunitat educativa.  
  
- Les decisions sobre la coordinació amb els serveis del municipi i les relacions previstes amb institucions públiques i privades, per a la millor consecució dels fins establits, així com la possible utilització de les instal·lacions del centre per part d'altres entitats per a realitzar activitats educatives, culturals, esportives o altres de caràcter social.  
  
- El pla específic de jornada escolar, si el centre està autoritzat a desenvolupar-lo segons l'Ordre 25/2016, de 13 de juny (DOGV 7806, 15.06.2016), de la Conselleria d'Educació, Investigació, Cultura i Esport, per la qual es regulen les condicions i el procediment de sol·licitud i d'autorització d'un pla específic d'organització de la jornada escolar als centres sostinguts amb fons públics, modificada per l'Ordre 2/2018, de 16 de gener (DOGV 8214, 17.01.2018), i desenvolupada en la Resolució de 25 de gener de 2018, del director general de política educativa (DOGV 8224, 31.01.2018).  
1.2.3. Concreció dels currículums, una vegada aprovats pel claustre, en els quals s'inclouran els elements transversals establits per la normativa vigent.  
a) Currículum i continguts educatius dels ensenyaments d'Educació Infantil  
El currículum del segon cicle de l'Educació Infantil es recull en el Decret 38/2008, de 28 de març, del Consell, pel qual s'estableix el currículum del segon cicle de l'Educació Infantil a la Comunitat Valenciana (DOGV 5734, 03.04.2008).  
Als centres que tinguen incorporat el nivell educatiu de 2 a 3 anys, s'aplicaran els continguts educatius del primer cicle de l'Educació Infantil inclosos en el Decret 37/2008, de 28 de març, del Consell, pel qual s'estableixen els continguts educatius del primer cicle de l'Educació Infantil a la Comunitat Valenciana (DOGV 5734, 03.04.2008).  
  
b) Currículum dels ensenyaments d'Educació Primària  
El currículum en tots els cursos de l'etapa serà el que disposa el Decret 108/2014, de 4 de juliol, del Consell, pel qual s'estableix el currículum i desenvolupa l'ordenació general de l'Educació Primària a la Comunitat Valenciana (DOGV 07.07. 2014) modificat pel Decret 136/2015, de 4 de setembre, del Consell (DOGV 7611, 09.09.2015) i el Decret 88/2017, de 7 de juliol, del Consell (DOGV 8084, 14.07.2017).  
  
1.2.4. Projecte lingüístic de centre  
El projecte lingüístic de centre (PLC) concretarà i adequarà al centre educatiu el programa d'educació plurilingüe i intercultural mitjançant els elements següents:  
a) El pla d'ensenyaments i ús vehicular de les llengües  
b) El pla de normalització lingüística del centre  
c) La proposta d'avaluació  
1.2.5. Pla d'acció tutorial  
a) Serà elaborat per la comissió de coordinació pedagògica amb l'assessorament del servei psicopedagògic escolar o gabinet psicopedagògic autoritzat, i s'hi establiran els criteris generals que hauran d'orientar la tasca de tots els mestres tutors i totes les mestres tutores al llarg del curs escolar.  
b) El pla haurà de contemplar les característiques i la situació personal de l'alumnat i la necessitat específica de suport educatiu, per la qual cosa preveurà els criteris de coordinació dels tutors i tutores amb tots els i les professionals de suport del servei psicopedagògic escolar o gabinet psicopedagògic autoritzat.  
c) Així mateix, hauran de planificar les activitats d'informació i assessorament acadèmic a l'alumnat, especialment les que afavorisquen la màxima adaptació i participació de l'alumnat al centre, particularment del procedent d'un altre nivell educatiu o el de nou ingrés, així com les que faciliten el desenvolupament personal de l'alumne o l'alumna i la seua integració en el grup classe, respectant així els principis coeducatius.  
d) En la planificació d'activitats s'hauran de preveure, igualment, les que facen possible la coordinació necessària entre els representants legals de l'alumnat i el professorat.  
e) El pla d'acció tutorial potenciarà el paper de la tutoria en la prevenció i en la mediació per a la resolució pacífica dels conflictes en la millora de la convivència escolar i la igualtat d'oportunitats.  
f) El pla d'acció tutorial inclourà línies d'actuació d'educació sexual seqüenciades per nivells educatius. Aquest pla ha d'estar elaborat des d'un punt de vista racional, científic i no doctrinal per a la prevenció de la violència de gènere. Aquestes actuacions, a més a més, garantiran la presència i el respecte de la diversitat afectivosexual i de les identitats de gènere.  
g) El pla d'acció tutorial contindrà activitats de sensibilització de caràcter coeducatiu, igualitari i inclusiu.  
h) El pla d'acció tutorial incorporarà activitats que promoguen el valor pedagògic del banc de llibres.  
i) El pla d'acció tutorial dels centres que tinguen incorporat el nivell educatiu de 2-3 anys inclourà un apartat específic per a l'aula de dos anys, d'acord amb les característiques pròpies de l'edat. La Direcció General de Política Educativa facilitarà un model que servirà d'orientació a l'equip docent de l'aula de 2-3 anys.  
1.2.6. Transició entre les etapes  
1. Mesures de coordinació entre el segon cicle d'Educació Infantil i el primer curs d'Educació Primària  
S'ha de potenciar, desenvolupar i dotar l'alumnat de les competències, les destreses, les habilitats, els hàbits i les actituds que faciliten l'adaptació a l'Educació Primària. En el primer curs de l'Educació Primària es tindran en compte les accions educatives, les rutines, la distribució espacial i temporal així com la metodologia emprada en l'etapa d'Educació Infantil perquè la transició entre les dues etapes tinga elements de continuïtat sense perdre de vista que l'etapa d'Educació Infantil té sentit en si mateixa, per la qual cosa no s'ha de supeditar a primària; ni tampoc al revés.  
2. Pla de transició de l'Educació Primària a l'Educació Secundària Obligatòria  
a) Els centres que impartisquen ensenyaments d'Educació Primària, posaran en marxa aquest pla seguint les indicacions establides en l'Ordre 46/2011, de 8 de juny, de la Conselleria d'Educació, per la qual es regula la transició des de l'etapa d'Educació Primària fins a la d'Educació Secundària Obligatòria a la Comunitat Valenciana (DOGV 6550, 23.06.2011).  
b) El pla de transició de l'etapa d'Educació Primària a la d'Educació Secundària Obligatòria ha de formar part dels projectes educatius dels centres implicats.  
c) L'avaluació preceptiva del pla de transició i les propostes de millora hauran de figurar en la memòria de final de curs.  
1.2.7. Pla d'igualtat i convivència  
1. Seran d'aplicació:  
- l'article 124 de la Llei orgànica 2/2006, en la nova redacció que en fa la Llei orgànica 8/2013;  
- l'article 27 del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i serveis (DOGV 5738, 09.04.2008);  
- l'Ordre 62/2014, de 28 de juliol, de la Conselleria d'Educació, Cultura i Esport, per la qual s'actualitza la normativa que regula l'elaboració dels plans d'igualtat i convivència (DOGV 7330, 01.08.2014);  
  
- l'Ordre de 12 de setembre de 2007, de la Conselleria d'Educació, per la qual es regula la notificació de les incidències que alteren la convivència escolar, emmarcada dins del Pla de prevenció de la violència i promoció de la convivència als centres escolars de la Comunitat Valenciana (PREVI) (DOGV 5609, 28.09.2007);  
- la Resolució de les Corts, núm. 98/IX, de 9 de desembre de 2015;  
  
- l'Ordre 3/2017, de 6 de febrer, de la Conselleria d'Educació, Investigació, Cultura i Esport, per la qual es constitueixen les unitats d'atenció i intervenció del Pla de prevenció de la violència i promoció de la convivència (PREVI) i s'estableix el procediment per al seu funcionament (DOGV 7980, 15.02.2017).  
2. El pla d'igualtat i convivència serà elaborat pels equips directius. La direcció del centre té la responsabilitat de redactar-lo, d'acord amb les directrius emanades del consell escolar i atenent les propostes realitzades pel claustre i l'associació de mares i pares de l'alumnat.  
3. El pla d'igualtat i convivència ha de ser coherent amb la resta de documents de planificació del centre. Aquests documents hauran de recollir les recomanacions del pla d'igualtat i convivència pel que fa a la implementació de mesures que perseguisquen la igualtat real de totes les persones que conformen la comunitat educativa. Aquestes mesures quedaran incorporades al projecte educatiu del centre.  
4. El pla d'igualtat i convivència del centre educatiu ha d'incloure, almenys, els aspectes següents:  
- Diagnòstic de l'estat de la convivència al centre.  
- Diagnòstic de la situació de la igualtat al centre.  
- Composició i pla d'actuació acordat per la comissió de convivència.  
- Accions orientades a la promoció de la convivència positiva i la prevenció de conflictes, per a aconseguir un clima educatiu adequat al centre que es base, entre altres, en els principis de coeducació i igualtat d'oportunitats.  
- Accions per a la consecució d'una escola igualitària i coeducadora.  
- Accions orientades al reconeixement i la inclusió de les dones i la producció cultural i científica d'aquestes dins de les programacions de cada matèria.  
- Accions de prevenció de la violència de gènere.  
- Accions de promoció de la diversitat sexual, familiar i d'identitats de gènere.  
- Accions de sensibilització i informació dirigides al conjunt de la comunitat educativa per a assegurar el respecte a la diversitat i el respecte a la identitat de gènere.  
- Protocols de prevenció i intervenció davant de supòsits de violència escolar que figuren en els annexos de l'Ordre 62/2014 (DOGV 7330, 01.08.2014).  
- Protocol d'acompanyament a la identitat de gènere, l'expressió de gènere i la intersexualitat, d'acord amb la Instrucció del 15 de desembre de 2016 (DOGV 15.02.2017).  
- Protocol de prevenció i actuació davant de l'assetjament laboral en centres docents dependents de la Conselleria d'Educació, Investigació, Cultura i Esport (aprovat el 04.10.2017 en Comissió Sectorial de Seguretat i Salut en el Treball) (disponible en el web de Conselleria, http://www.ceice.gva.es/documents/866903553/409874790/protocolo\_acoso\_laboral\_va.pdf/0667e8dd-0bd7-46e9-918e-bc4cc98bf363).  
- Detecció de necessitats i planificació d'accions de formació en matèria de convivència positiva, resolució de conflictes, igualtat de gènere, diversitat sexual, familiar i de gènere, i en educació sexual dirigides a tota la comunitat, en coherència amb el pla de formació del centre.  
- Mesures de correcció davant de qualsevol conducta disruptiva i inadequada contra la igualtat de gènere o relacionada amb la violència de gènere.  
- Procediments d'actuació i intervenció previstos en el reglament de règim intern del centre, que han de ser adequats al que prescriu el Decret 39/2008, de 4 d'abril, del Consell, sobre la convivència als centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i serveis (DOGV 5738, 09.04.2008).  
  
- Criteris per al seguiment, l'avaluació i la difusió del pla d'igualtat i convivència.  
- Procediment per a articular la col·laboració amb entitats i institucions de l'entorn en el pla d'igualtat i convivència.  
5. L'avaluació del pla d'igualtat i convivència és competència del consell escolar del centre educatiu. La comissió de convivència del consell escolar del centre farà el seguiment del pla d'igualtat i convivència i elaborarà trimestralment un informe, que presentarà al consell escolar. Aquest informe recollirà les incidències produïdes, les actuacions dutes a terme, els resultats assolits i les propostes de millora que es consideren pertinents.  
6. La direcció del centre ha d'elaborar un informe anual sobre la convivència del centre que enviarà a la direcció territorial corresponent, en els termes que preveu l'article 6.5 de l'Ordre 62/2014. La Direcció General de Política Educativa activarà en l'ultima quinzena del mes de juny la plataforma perquè els centres òmpliguen aquest informe, com a conseqüència de l'informe final de la convivència del curs anterior i de la priorització establida pels òrgans de decisió, en la Programació general anual, segons l'apartat 3 de la mateixa ordre.  
  
7. Les normes de convivència i conducta dels centres seran de compliment obligatori, i hauran de concretar els deures de l'alumnat i les mesures correctores aplicables en cas d'incompliment, tenint en compte la seua situació i condicions personals (Decret 39/2008, del 4 d'abril).  
  
8. Les mesures correctores tindran un caràcter educatiu i recuperador, hauran de garantir el respecte als drets de la resta de l'alumnat i procuraran la millora en les relacions de tots els membres de la comunitat educativa. Les mesures correctores han de ser proporcionals i coherents a les faltes comeses. Aquelles conductes que atempten contra la dignitat personal d'altres membres de la comunitat educativa, que tinguen com a origen o conseqüència una discriminació o assetjament per motiu de gènere, orientació sexual o identitat de gènere, origen racial, ètnic, religiós, de creences o diversitat funcional, o que es duguen a terme contra l'alumnat més vulnerable per les seues característiques personals, socials o educatives tindran la qualificació de falta molt greu i portaran associades mesures d'intervenció que concreten, ajusten o modulen les mesures disciplinàries recollides en l'article article 43 del Decret 39/2008, del 4 d'abril. Les decisions d'adoptar mesures correctores per la comissió de faltes lleus seran immediatament executives.  
  
Les accions restauratives, bé siguen personalitzades o en grup, es treballaran amb els implicats.  
Perquè aquestes normes siguen efectives, caldrà consensuar-les amb tota la comunitat educativa, a través de la comissió de convivència, comissions mixtes o assemblees participatives.  
9. Els membres de l'equip directiu i els professors i professores seran considerats autoritat pública. En els procediments d'adopció de mesures correctores, els fets constatats per professors, professores i membres de l'equip directiu dels centres docents tindran valor probatori i gaudiran de presumpció de veracitat iuris tantum o llevat de prova en contra, sense perjudici de les proves que, en defensa dels respectius drets o interessos, puguen assenyalar o aportar les persones implicades, segons la Llei 15/2010, de 3 de desembre, de la Generalitat, d'autoritat del professorat (DOGV 6414, 10.12.2010).  
10. Segons l'article 8 de l'Ordre 62/2014, de 28 de juliol, les mesures i accions orientades a la promoció de la convivència i a la prevenció de conflictes per a aconseguir un adequat clima educatiu en el centre podran incloure les següents:  
a) Actuació d'èxit escolar, model dialògic de prevenció de conflictes. Aquest es fonamenta en el diàleg com a ferramenta que permet superar les desigualtats i que té com a objectiu aconseguir que no es produïsca cap tipus d'agressió en els centres educatius.  
b) Accions de diagnòstic que faciliten la detecció de casos de violència greu i, per tant, ajuden a previndre'ls, com ara assetjament, discriminació o exclusió per raons de sexe; orientació; identitat de gènere, raça o religió, així com a crear estructures senzilles que faciliten a l'alumnat visibilitzar i denunciar aquestes situacions.  
c) Accions que fomenten la participació de l'alumnat mitjançant estratègies basades en l'ajuda entre iguals.  
d) Activitats que faciliten la participació de tota la comunitat educativa en accions de prevenció i promoció de la convivència del centre, així com en l'elaboració de les normes de convivència del centre i de l'aula. S'hi incorporaran també activitats adreçades a dotar d'atractiu la no-violència amb l'objectiu d'aconseguir que els espais dels nostres centres estiguen lliures de violència.  
e) Accions per a donar a conéixer el pla de convivència i el reglament de règim interior a tota la comunitat educativa.  
f) Accions que fomenten el respecte a la diversitat i la igualtat entre hòmens i dones per mitjà de l'educació dels sentiments i de les emocions, així com la capacitat d'elecció, basada en arguments de validesa i en coherència amb els valors de llibertat, respecte, igualtat i solidaritat.  
  
g) Accions i mesures generals i específiques d'atenció a la diversitat que generen i fomenten el desenvolupament d'actituds inclusives en el centre i ajuden a crear un clima de respecte entre els membres de la comunitat educativa, per a la qual cosa es proposaran activitats adreçades a educar en la solidaritat i en el suport social a les víctimes, així com a tindre tolerància zero enfront de la violència, des de les edats més primerenques.  
h) Accions que contribuïsquen, des de les diferents àrees i matèries del currículum, a la millora de la convivència mitjançant l'adquisició de les competències bàsiques, particularment de la competència social i cívica, del sentit de la iniciativa, de l'esperit emprenedor i de la competència digital, treballant conjuntament en el bon ús de les tecnologies de la informació i la comunicació i de la identitat digital, i dotant la comunitat educativa d'estratègies per a assegurar la intimitat pública i privada.  
i) Activitats d'acollida per a l'alumnat que es matricula en el centre per primera vegada i per a les seues famílies.  
j) Activitats per a sensibilitzar tota la comunitat educativa davant dels casos de violència escolar greu, amb la finalitat de facilitar la prevenció, la detecció i l'eliminació d'aquestes manifestacions.  
k) Activitats adreçades a previndre i resoldre conflictes en contextos interculturals.   
1.2.8. Reglament de règim interior  
1. El reglament de règim interior és una norma interna que inclou el conjunt d'objectius, principis, drets, responsabilitats i normes pels quals es regula la convivència de tots els membres de la comunitat educativa, segons el Decret 39/2008, de 4 d'abril, del Consell, sobre la convivència als centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i serveis (DOGV 5738, 09.04.2008).  
  
2. Els centres docents elaboraran el seu reglament de règim interior, que haurà d'incloure, entre altres, les normes que garantisquen el compliment del pla d'igualtat i convivència. Així mateix, podrà incorporar els aspectes següents:  
a) L'organització que faça possible la participació de tots els membres de la comunitat educativa.  
b) L'organització i el repartiment de responsabilitats no definides per la normativa vigent.  
c) Els procediments d'actuació del consell escolar, i si escau, les comissions que s'hi constituïsquen per agilitzar-ne el funcionament.  
d) L'organització dels espais del centre.  
e) L'adequació de la redacció corresponent, si cal, per a donar compliment als principis de coeducació.  
3. En l'elaboració del reglament de règim interior, el claustre podrà aportar criteris i propostes.  
4. Les associacions de mares i pares podran elaborar propostes de modificació del reglament de règim interior.  
5. D'acord amb la Instrucció 1/2010, de la Subsecretaria de la Conselleria d'Educació, sobre l'ús adequat dels espais públics i dels taulers d'anuncis en l'àmbit de la Conselleria d'Educació, els reglaments de règim interior dels centres docents tindran en compte i s'adaptaran, si escau, al que disposa aquesta instrucció, especialment en referència al fet que:  
a) En tots els centres hi ha d'haver un o diversos taulers d'anuncis i cartells oficials.  
b) En els taulers es recolliran els cartells, actes i comunicacions de la conselleria competent en matèria d'educació, resolucions de la Junta de Personal Docent no universitari, així com d'altres organismes oficials, i dels òrgans de govern del centre.  
c) S'habilitarà un tauler d'anuncis a disposició de les associacions de l'alumnat i les associacions de mares i pares de l'alumnat, la gestió del qual correspon a les associacions esmentades, que en seran responsables de l'ordenació i l'organització.  
d) Així mateix, als centres docents hi ha d'haver un tauler d'anuncis sindicals en els termes que estableix l'apartat segon de la Instrucció 1/2010 esmentada.  
e) Correspon a la direcció del centre, en l'àmbit de les seues competències, garantir l'ús adequat dels taulers. La gestió dels taulers correspondrà a la secretaria del centre.  
6. No s'ha d'impedir l'accés als centres a persones que visten robes característiques o pròpies per motiu de la seua identitat religiosa i que no suposen cap problema d'identificació o atempten contra la dignitat de les persones.  
1.2.9. Pla d'atenció a la diversitat i inclusió educativa (PADIE)  
  
1. Seran d'aplicació:  
- L'article 121 de la Llei orgànica 2/2006, de 3 de maig, d'educació, modificada per la Llei orgànica 8/2013, de 9 de desembre, de millora de la qualitat educativa.  
- L'article 16 del Reial decret legislatiu 1/2013, de 29 de novembre; l'article 16 del Decret 108/2014, de 4 de juliol.  
- La Instrucció del 15 de desembre de 2016, del director general de Política Educativa, per la qual s'estableix el protocol d'acompanyament per a garantir el dret a la identitat de gènere, l'expressió de gènere i la intersexualitat.  
- La Llei 8/2017, de 7 d'abril, de la Generalitat, integral del reconeixement del dret a la identitat i a l'expressió de gènere a la Comunitat Valenciana.  
- Llei 26/2011, d'1 d'agost, d'adaptació normativa a la Convenció Internacional sobre els Drets de les Persones amb Discapacitat.  
  
- Pla valencià d'inclusió i cohesió social 2017-2022.  
- Llei 9/2018, de 24 d'abril, de la Generalitat, de modificació de la Llei 11/2003, de 10 d'abril, de la Generalitat, sobre l'estatut de les persones amb discapacitat.  
2. Els centres docents disposaran d'un pla d'atenció a la diversitat i inclusió educativa, que formarà part del projecte educatiu del centre. Aquest pla inclourà:  
- Criteris d'organització de l'atenció a la diversitat que possibiliten la inclusió educativa: l'accés, la participació i l'aprenentatge  
- Mesures d'atenció a l'alumnat amb necessitats específiques de suport educatiu (NESE). Criteris d'implementació i retirada.  
- Mesures d'atenció a l'alumnat amb necessitats educatives especials (NEE). Criteris d'implementació i retirada.  
- Mesures d'atenció a l'alumnat amb situacions de vulnerabilitat que requereixen compensació educativa. Criteris d'implementació i retirada. En aquest apartat s'inclouran les mesures de compensació per a l'alumnat malalt o amb problemes de salut mental que siga atés per les unitats pedagògiques hospitalàries o per les unitats específiques terapèutiques respectivament.  
- Mesures d'atenció a l'alumnat amb altes capacitats. Criteris d'implementació i retirada.  
- L'adequada atenció sanitària específica de l'alumnat amb problemes de salut crònica durant l'horari escolar. En aquest sentit, caldrà ajustar-se al que estableix la Resolució d'1 de setembre de 2016, sobre atenció sanitària als centres educatius (DOGV 7865, 05.09.2016).  
  
- L'adequada atenció sanitària específica de l'alumnat amb problemes de salut crònica durant l'horari escolar. En aquest sentit, caldrà ajustar-se al que estableix la Resolució de 13 de juny de 2018, de la Conselleria d'Educació, Investigació, Cultura i Esport i de la Conselleria de Sanitat Universal i Salut Pública, per la qual es dicten instruccions i orientacions d'atenció sanitària específica en centres educatius per a regular l'atenció sanitària a l'alumnat amb problemes de salut crònica en horari escolar, l'atenció a la urgència, així com l'administració de medicaments i l'existència de farmacioles als centres escolars (DOGV 8319, 18.06.2018).  
- L'adequada atenció conjunta amb Sanitat de l'alumnat amb problemes de salut mental. En aquest sentit, caldrà ajustar-se al que estableix la Resolució d'11 de desembre de 2017, per a la detecció i l'atenció precoç de l'alumnat que puga presentar un problema de salut mental (DOGV 8196, 22.12.2017).  
- Programes específics autoritzats en el centre.  
3. El pla d'atenció a la diversitat i inclusió educativa inclourà els protocols d'actuació al centre corresponents a:  
- Identificació de barreres per a la inclusió: d'accés, de participació i d'aprenentatge.  
- Identificació de necessitats específiques de suport educatiu, necessitats educatives especials i de compensació educativa.  
- Implementació i retirada de les mesures i suports assignats.  
- Elaboració d'adaptacions d'accés, adaptacions curriculars individuals significatives i plans d'atenció personalitzats.  
- Coordinació: aspectes que cal coordinar, planificació i responsables.  
- Coordinació amb les unitats pedagògiques hospitalàries (UPH) i les unitats específiques terapèutiques (UET).  
- Detecció i anàlisi de necessitats del centre, de l'alumnat, de la comunitat educativa i de l'entorn.  
- Avaluació i seguiment del pla d'atenció a la diversitat i inclusió educativa. Propostes de modificació.  
- Mesures i suports ordinaris i extraordinaris i plans d'actuació personalitzat per a l'alumnat.  
- Avaluació i seguiment del pla d'atenció a la diversitat i inclusió educativa. Propostes de modificació.  
4. L'especialista en orientació educativa donarà suport al centre en el procés cap a la inclusió de tot l'alumnat, especialment, en l'organització de les mesures d'atenció a la diversitat que donen resposta a l'alumnat amb necessitats específiques de suport educatiu i necessitats educatives especials.  
1.2.10. Pla per al foment de la lectura  
1. El pla de foment de la lectura és una proposta o línia de treball que comprén el conjunt d'objectius, metodologies i estratègies d'un centre educatiu que conflueixen per a promoure el desenvolupament de la competència lectora de manera transversal (en totes les àrees, matèries i àmbits) i de la competència escriptora en tot tipus de textos (impresos, visuals i audiovisuals) i de suports (analògics, digitals, etc.), a més d'accions al voltant de la dinamització de la lectura i de la gestió i la dinamització de la biblioteca escolar com a espai educatiu.  
Els centres docents concretaran les pautes generals per a l'elaboració del pla que s'estableixen en l'Ordre 44/2011, de 7 de juny, de la Conselleria d'Educació, per la qual es regulen els plans per al foment de la lectura als centres docents de la Comunitat Valenciana (DOGV 6544, 16.06.2011).  
2. El pla de foment de la lectura serà elaborat per la comissió coordinadora del pla.  
1.2.11. Projecte educatiu del menjador escolar  
Es durà a terme quan el centre dispose d'autorització administrativa per part de la direcció territorial competent en matèria d'educació, per a l'obertura i el funcionament d'aquest servei complementari, segons s'estableix en l'Ordre 53/2012, de 8 d'agost (DOGV 6839, 13.08.2012), modificada per l'Ordre 43/2016, de 3 d'agost, per la qual es regula el servei de menjador escolar als centres docents no universitaris de titularitat de la Generalitat dependents de la Conselleria amb competència en matèria d'educació.  
1.2.12. Pla de formació permanent del professorat per al desenvolupament del projecte educatiu  
Es durà a terme d'acord amb el que estableixen l'Ordre 65/2012, de 26 d'octubre, i els plans anuals de formació permanent del professorat (DOGV 6893, 31.10.2012).  
1.2.13. Programa de reutilització, reposició i renovació de llibres de text i material curricular  
Es durà a terme d'acord amb el que s'estableix en l'Ordre 26/2016, de 13 de juny (DOGV 7806, 15.06.2016).  
1.2.14. Altres projectes  
El projecte educatiu també inclourà altres projectes o programes que es puguen desenvolupar al centre, com ara: PEAFS, Projecte d'esport, activitat física i salut al centre escolar, que promou l'activitat física i l'esport fora de l'horari lectiu, segons s'estableix en l'Ordre 25/2017, de 29 de juny, de la Conselleria d'Educació, Investigació, Cultura i Esport (DOGV 8076, 04.07.2017); Segell de vida saludable, projectes d'investigació i innovació educativa, programa de dinamització de biblioteques i de foment de la lectura, etc.  
  
1.3. Aprovació, difusió, seguiment i avaluació del projecte educatiu  
  
El projecte educatiu, així com els plans, programes i projectes que formen part d'aquest, serà aprovat d'acord amb la normativa vigent.  
  
El director o directora del centre, una vegada que s'haja aprovat el projecte educatiu de centre, ha d'adoptar les mesures apropiades perquè el projecte educatiu de centre siga conegut i, si escau, consultat per tots els membres de la comunitat educativa. A aquests efectes, s'ha d'establir el procediment de consulta que es divulgarà entre tota la comunitat escolar i es publicarà en el tauler d'anuncis del centre; així mateix, se n'ha de lliurar una còpia a les associacions de mares i pares de l'alumnat.  
L'avaluació del projecte educatiu de centre serà competència del consell escolar del centre i ha de comprendre la totalitat dels elements que inclou. Les propostes de millora que efectue el consell escolar del centre seran tingudes en compte per la direcció del centre en les modificacions que s'efectuen del projecte educatiu de centre. En tot cas, les modificacions del projecte educatiu de centre han de ser aprovades per la direcció del centre abans que finalitze el tercer trimestre del curs i entraran en vigor al començament del curs següent.  
Els centres de nova creació disposaran d'un període de dos cursos acadèmics per a elaborar el projecte educatiu de centre. La programació general anual del centre inclourà el calendari aproximat per a redactar el projecte educatiu de centre esmentat.  
  
2. Programació general anual  
La programació general anual és l'instrument bàsic que recull la planificació, l'organització i el funcionament del centre, com a concreció anual dels diferents aspectes que es recullen en el projecte educatiu del centre. L'elaboració d'aquest document s'ha d'adequar a les exigències de rigor, senzillesa i utilitat.  
2.1. Consideracions generals  
1. Les escoles d'Educació Infantil de segon cicle i els col·legis d'Educació Primària elaboraran al principi de cada curs acadèmic una programació general anual (en endavant, PGA). La PGA estarà constituïda pel conjunt d'actuacions derivades de les decisions adoptades en el projecte educatiu de centre elaborat en el centre i la concreció del currículum. Recollirà tots els aspectes relatius a l'organització i funcionament del centre, inclosos els projectes, el currículum, les normes i els plans d'actuació acordats i aprovats.  
2. La PGA facilitarà el desenvolupament coordinat de totes les activitats educatives, l'exercici correcte de les competències dels diversos òrgans de govern i de coordinació docent i la participació de tots els sectors de la comunitat escolar en base als principis de coeducació.  
  
2.2. Continguts de la PGA  
Pel que fa als seus continguts, s'atendrà al que disposa l'article 93 del Decret 233/1997, pel qual s'aprova el Reglament orgànic i funcional de les escoles d'Educació Infantil i dels col·legis d'Educació Primària (DOGV 3073, 08.09.1997); en l'article 124.1 de la Llei orgànica 2/2006, en la nova redacció que en fa la Llei orgànica 8/2013; així com la resta de disposicions vigents que estableixen la inclusió de determinats aspectes com a part del contingut de la PGA. A aquests efectes, la PGA inclou:  
1. Informació administrativa: document d'organització del centre, estadística de principi de curs, situació de les instal·lacions i de l'equipament.  
2. El pla d'actuació per a la millora:  
El pla d'actuació per a la millora (PAM) té les finalitats següents: incrementar el percentatge d'alumnat que assoleix els objectius i les competències clau corresponents, reduir l'absentisme escolar, millorar la competència emocional i les habilitats d'interacció social de l'alumnat per a aconseguir una integració socioeducativa més alta i desenvolupar accions per a previndre i compensar les desigualtats en educació des d'una perspectiva inclusiva.  
Amb l'objectiu d'organitzar la pràctica docent, i amb el coneixement de la dotació completa d'hores de professorat de la que disposen, els centres educatius hauran d'elaborar el disseny de les actuacions que es duran a terme dins del seu PAM durant el curs 2018-2019.  
  
Aquest disseny s'haurà d'aprovar pel claustre i el consell escolar abans del 7 de setembre de 2018.  
Posteriorment, s'hauran d'emplenar les actuacions que configuren el PAM del curs 2018-2019 en l'apartat corresponent d'ITACA, i s'aprovaran junt amb la PGA, abans del lliurament d'aquesta a l'administració.  
Pel que fa als continguts, ha d'incloure almenys:  
2.a. El projecte educatiu de centre, i les modificacions d'aquest, si s'han aprovat en el curs 2017-2018 o si hi ha previsió de revisió del projecte educatiu.  
2.b. Els criteris pedagògics per a l'elaboració de l'horari de l'alumnat, així com l'horari general del centre, els horaris dels diversos grups d'alumnat i els horaris del professorat.  
1. L'horari general del centre i l'horari lectiu seran proposats per l'equip directiu, una vegada oït el claustre i el consell escolar del centre, i els aprovarà la direcció del centre. A aquest efecte, s'ha d'actuar de conformitat amb el que estableix la Resolució de 30 de maig de 2018, de la Direcció General de Centres i Personal Docent, per la qual es fixa el calendari escolar del curs acadèmic 2018-2019 (DOGV 8310, 05.06.2018) i l'Ordre d'11 de juny de 1998, de la Conselleria de Cultura, Educació i Ciència, per la qual s'estableixen els criteris generals pels quals s'ha de regir el calendari escolar per a tots els centres docents de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria, Formació Professional, Batxillerat, Ensenyaments Artístics i Ensenyaments d'Idiomes (DOGV 18.06.1998). Aquesta última ordre es podrà aplicar en tots els aspectes que no siguen contraris al que disposa el Decret 108/2014, de 4 de juliol (DOGV 7311, 07.07.2014), el Decret 136/2015, de 4 de setembre (DOGV 7611, 09.09.2014), i el Decret 88/2017, de 7 de juliol (DOGV 8084, 14.07.2017).  
2. En l'horari general del centre s'hauran de respectar com a mínim els criteris següents:  
a) L'horari general del centre haurà de respondre a les necessitats de l'alumnat, a les condicions de l'entorn i als condicionants que les dues situacions produeixen diàriament, especialment els derivats de la coordinació de les rutes del transport escolar.  
b) El centre docent romandrà obert des del mes d'octubre al mes de maig, com a mínim, des de les 9 hores fins a les 17 hores.  
c) L'horari lectiu setmanal per a cada un dels cursos ha de ser, incloses les hores d'esplai, de 25 hores lectives, distribuïdes de dilluns a divendres.  
d) Als centres públics i privats concertats la jornada escolar diària començarà, amb caràcter general, a les 9 hores i finalitzarà a les 17 hores. Durant la jornada escolar el currículum es desenvoluparà en sessions lectives diàries, de les quals, com a mínim dues, tindran lloc en l'horari de la vesprada.  
Als centres públics i privats concertats amb un pla específic d'organització de la jornada escolar autoritzat, regulat per l'Ordre 25/2016, de 13 de juny (DOGV 7806, 15.06.2015), i la modificació d'aquesta efectuada per l'Ordre 2/2018, de 16 de gener (DOGV núm.8214 de 17.01.2018), la jornada escolar diària començarà a les 9 del matí i considerarà l'horari lectiu tots els matins, de dilluns a divendres, amb un mínim de tres hores i un màxim de cinc.  
e) Durant els mesos de juny i setembre les activitats escolars de l'alumnat es duran a terme amb caràcter general durant el matí, en jornada continuada de 9 hores a 13 hores.  
f) Excepcionalment, les direccions territorials podran autoritzar altres hores de començament i finalització per motius de coordinació del transport a la localitat.  
g) Les sessions podran tindre una durada d'entre 45 i 60 minuts, sempre que es respecten els mínims establits per a cada bloc, segons s'estableix en el Decret 88/2017, de 7 de juliol, pel qual s'estableix el currículum i es desplega l'ordenació general de l'Educació Primària a la Comunitat Valenciana (DOGV 8084, 14.07.2017).  
h) Cada centre docent establirà un període de descans diari en la jornada lectiva que s'efectuarà durant el matí, preferentment en les hores centrals, d'una durada de 30 minuts. Així mateix, els centres docents disposaran d'un període de descans entre la jornada de matí i la jornada de vesprada, amb una durada mínima d'1 hora i 30 minuts. Excepcionalment, la direcció dels centres públics i les persones titulars dels centres privats concertats podran sol·licitar la modificació de la jornada escolar seguint el procediment establit per la normativa vigent.  
  
i) En el cas de l'alumnat d'Educació Infantil de segon cicle, el temps d'esplai es distribuirà entre les sessions de matí i vesprada i serà de 45 minuts al dia, i se situarà el període d'esplai de les dues sessions en les hores centrals d'aquestes.  
j) L'horari d'Educació Física no ha de coincidir amb la primera sessió de la vesprada.  
k) L'horari d'atenció a l'alumnat de menjador s'estableix com a mínim en 1 hora i 30 minuts durant tot el període escolar, incloent els mesos de juny i setembre.  
3. L'horari general del centre fixarà les hores i les condicions en què el centre romandrà obert. Així mateix, aquest horari ha d'establir la durada i la distribució de les sessions lectives així com els procediments necessaris per a atendre els alumnes i les alumnes durant la seua permanència al centre.  
4. L'horari de l'Educació Primària queda regulat en l'article 5 del Decret 108/2014, de 4 de juliol, del Consell, pel qual s'estableix el currículum i desenvolupa l'ordenació general de l'Educació Primària a la Comunitat Valenciana (DOGV 07.07 2014), modificat pel Decret 136/2015, de 4 de setembre, del Consell (DOGV 7611, 09.09.2015), i el Decret 88/2017, de 7 de juliol, del Consell (DOGV 8084, 14.07.2017).  
  
Amb caràcter general, l'horari lectiu per al desenvolupament del currículum de l'Educació Primària constarà de 22 hores i 30 minuts setmanals. El model organitzatiu de distribució de les hores lectives setmanals per a impartir cada una de les àrees en els cursos corresponents de l'etapa és el que figura en el Decret 108/2014 esmentat, modificat pel Decret 136/2015, de 4 de setembre, del Consell (DOGV 7611, 09.09.2015), i el Decret 88/2017, de 7 de juliol, del Consell (DOGV 8084, 14.07.2017).  
5. La direcció d'estudis elaborarà l'horari personal del personal docent, d'acord amb els criteris aprovats pel claustre i que amb caràcter previ haurà establit.  
6. El director o directora comunicarà a la direcció territorial competent en matèria d'educació l'horari general i el lectiu aprovats per al curs següent. La Inspecció d'Educació comprovarà si els horaris s'adeqüen al que estableix la normativa vigent, si respecten els criteris establits i, a més, emetrà l'informe corresponent o, si és el cas, requerirà al centre la documentació pertinent. Havent vist l'informe de la Inspecció d'Educació, la direcció territorial, si és procedent, els autoritzarà.  
  
Els centres la pretensió dels quals siga sol·licitar un horari especial amb dues o més vesprades sense activitats lectives, s'han d'acollir a l'Ordre 25/2016, de 13 de juny (DOGV 7806, 15.06.2015), i la seua modificació efectuada per l'Ordre 2/2018, de 16 de gener (DOGV 8214, 17.01.2018).  
Els centres la pretensió dels quals siga acollir-se a un horari especial amb una vesprada formativa, sense activitat lectiva, o únicament vullguen modificar l'horari d'entrada i d'eixida mantenint l'horari lectiu amb alumnat durant els cinc dies de la setmana en jornada partida, han de sol·licitar l'autorització a la direcció territorial competent en matèria d'educació adjuntant a la petició una còpia certificada de l'acta de la sessió del consell escolar del centre en què conste el pronunciament favorable d'aquest. La sol·licitud s'efectuarà abans del 15 de juny del curs anterior al curs per al qual se sol·licita, tal com estableix l'article 8.2 de l'Ordre d'11 de juny de 1998 (DOGV 3267, 18.06.1998).  
7. Les reunions del claustre, les sessions d'avaluació i les dels òrgans de coordinació docent, se celebraran una vegada finalitzat el període lectiu per a l'alumnat, en un horari que en permeta l'assistència de tots els components i amb el temps necessari per al tractament de les qüestions que es prevegen. L'assistència a aquestes reunions és obligatòria per al professorat membre dels diversos òrgans o equips, així com la votació, en el cas que es produïsca. Les reunions del consell escolar del centre se celebraran en el dia i l'hora que permeten l'assistència de tots els sectors representats.  
8. Els col·legis rurals agrupats reservaran dins de l'horari una vesprada setmanal per a les reunions dels òrgans col·legiats, directius o de coordinació del centre.  
9. La direcció territorial competent en matèria d'educació podrà unificar i reorganitzar, quan concórreguen circumstàncies especials derivades de l'organització del transport escolar o altres factors que ho justifiquen, l'horari general dels centres d'una localitat, un barri o una zona.  
  
2.c. Concreció del currículum  
2.c.1. Programacions didàctiques  
1. Els col·legis d'Educació Infantil i Primària de titularitat de la Generalitat que tinguen incorporat el nivell educatiu de 2 a 3 anys, elaboraran la proposta pedagògica que configura la programació d'aula, així com l'avaluació d'aquesta d'acord amb el que estableix el Decret 37/2008, de 28 de març, pel qual s'estableixen els continguts educatius del primer cicle de l'Educació Infantil a la Comunitat Valenciana (DOGV 5734, 03.04.2008).  
2. En el segon cicle d'Educació Infantil, les programacions didàctiques han d'incloure tots els continguts de les diverses àrees i es desenvoluparan per mitjà d'unitats globalitzades i respectant els ritmes de joc, de treball i de descans de l'alumnat, de conformitat amb l'article 7.2.b del Decret 38/2008, de 28 de març, del Consell, pel qual s'estableix el currículum del segon cicle de l'Educació Infantil a la Comunitat Valenciana (DOGV 5734, 03.04.2008).  
3. En l'Educació Primària, les programacions didàctiques hauran de concretar els apartats que s'indiquen en l'article 11 del Decret 108/2014, de 4 de juliol, del Consell, pel qual s'estableix el currículum i desenvolupa l'ordenació general de l'Educació Primària a la Comunitat Valenciana (DOGV 7311, 07.07.2014), modificat pel Decret 136/2015, de 4 de setembre, (DOGV 7611, 09.09.2014) i pel Decret 88/2017, de 7 de juliol (DOGV 8084, 14.07.2017).  
Pel que fa al procediment per a l'elaboració de les programacions caldrà ajustar-se al que disposa l'article 12 del Decret 108/2014 esmentat, i en l'Ordre 45/2011, de 8 de juny, de la Conselleria d'Educació, per la qual es regula l'estructura de les programacions didàctiques en l'ensenyament bàsic (DOGV 6544, 16.06.2011). Els òrgans de coordinació docent encarregats d'elaborar les programacions didàctiques seran els equips docents d'Educació Primària, conformats pels i les mestres que impartisquen docència en un determinat curs de l'etapa. També es podran organitzar en equips els i les docents dels cursos primer i segon, tercer i quart, cinqué i sisé, que han d'actuar sota la direcció d'un coordinador o coordinadora, que es responsabilitzarà de la coordinació efectiva entre les diverses programacions docents i de l'adequació d'aquestes als currículums vigents. La planificació de la programació docent serà de curs.  
  
4. Les programacions didàctiques hauran d'incentivar la motivació i la implicació de l'alumnat en el seu procés d'aprenentatge i, amb aquest objectiu, aplicaran mitjans de representació i d'expressió múltiples i diversos, que possibiliten les individualitzacions i personalitzacions que siguen necessàries per a donar resposta a les diverses necessitats educatives.  
5. A més, incorporaran mesures per a difondre les bones pràctiques que es porten a terme al centre educatiu.  
6. Les programacions didàctiques hauran d'estar redactades abans de l'inici de les activitats lectives del curs escolar corresponent, i s'hauran d'entregar a la direcció del centre abans del 30 de setembre de cada any, per tal d'adequar-les a les circumstàncies de l'alumnat i del centre durant aquell curs escolar.  
7. L'avaluació de les programacions didàctiques serà preceptiva i s'efectuarà de conformitat amb el que disposen els articles 3 i 4 de l'Ordre de 24 de juny de 2008, de la Conselleria d'Educació, sobre l'avaluació en l'etapa d'Educació Infantil (DOGV 5814, 25.07.2008), i en l'article 12 del Decret 108/2014 en el cas de les programacions d'Educació Primària (DOGV 7311, 07.07.2014), modificat pel Decret 136/2015, de 4 de setembre (DOGV 7611, 09.09.2014), i pel Decret 88/2017, de 7 de juliol (DOGV 8084, 14.07.2017).  
  
2.c.2. Llibres de text i altres materials curriculars  
1. D'acord amb la disposició addicional quarta de la Llei orgànica 2/2006, de 3 de maig, d'educació, en l'exercici de l'autonomia pedagògica, correspon als òrgans de coordinació didàctica dels centres públics adoptar els llibres de text i/o altres materials didàctics que s'hagen d'utilitzar en el desenvolupament dels diversos ensenyaments.  
2. L'edició i adopció dels llibres de text i/o altres materials didàctics no requeriran l'autorització prèvia de l'Administració educativa. En tot cas, aquests s'han d'adaptar al rigor científic adequat a les edats de l'alumnat i al currículum aprovat per l'Administració educativa i, a més, hauran d'estar en la llengua corresponent segons el projecte lingüístic. Així mateix, han de reflectir i fomentar el respecte als principis, els valors, les llibertats, els drets i els deures constitucionals, així com els principis i valors que es recullen en la Llei orgànica 2/2006, de 3 de maig, d'Educació; la Llei orgànica 1/2004, de 28 de desembre, de mesures de protecció integral contra la violència de gènere, i la Llei 8/2017, de 7 d'abril, de la Generalitat, integral, del reconeixement del dret i a l'expressió de gènere a la Comunitat Valenciana, aspectes als quals s'ha d'ajustar tota l'activitat educativa.  
  
3. Els materials curriculars hauran de complir almenys els requisits següents: ser accessibles per a tot l'alumnat, afavorir i garantir la igualtat i la no-discriminació, facilitar la interacció i el treball en equip, permetre diversos nivells de participació i aprenentatge, utilitzar formes de representació de la informació diferents, implicar opcions múltiples de motivació, possibilitar tipus alternatius de resposta i ser respectuosos amb el medi ambient.  
4. La supervisió dels llibres de text i/o altres materials curriculars constituirà part del procés ordinari d'inspecció que exerceix l'Administració educativa sobre la totalitat d'elements que integren el procés d'ensenyament i aprenentatge, que ha de vetlar pel respecte als principis i valors que conté la Constitució i en el que disposa la LOE.  
  
5. La relació dels llibres de text i/o altres materials curriculars, seleccionats en cada centre per l'òrgan competent, s'haurà d'exposar en el tauler d'anuncis durant el mes de juny del curs anterior. Segons el que estableix l'article 76.11 del Decret 233/1997, de 2 de setembre (DOGV 3073, 08.09.1997), caldrà informar les associacions de mares i pares sobre els llibres de text i/o els materials didàctics que haja adoptat el centre.  
6. Els centres docents orientaran les seues actuacions cap a la reutilització de llibres de text i/o materials didàctics així cap a l'elaboració de materials propis.  
Respecte a aquesta qüestió es tindran en compte les indicacions que es donen dins el Programa Xarxa Llibres en l'Ordre 26/2016, de 13 de juny, de la Conselleria d'Educació, Investigació, Cultura i Esport, per la qual es regula el programa de reutilització, reposició i renovació de llibres de text i/o material curricular didàctic, mitjançant la creació, la posada en funcionament i el desenvolupament de bancs de llibres de text i material curricular als centres públics i privats concertats de la Comunitat Valenciana, i es determinen les bases reguladores de les subvencions destinades a centres docents privats concertats i centres docents de titularitat de corporacions locals (DOGV 7806, 15.06.2016).  
   
7. Amb caràcter general, els llibres de text i/o altres materials curriculars adoptats no podran ser substituïts per altres durant un període mínim de quatre anys, des de la data de la seua adopció. Excepcionalment, la substitució abans del termini esmentat haurà de ser autoritzada per la direcció territorial corresponent, amb un informe previ de la Inspecció Territorial d'Educació davant de la sol·licitud del centre, que s'haurà de fer amb anterioritat al 30 d'abril en el registre d'entrada de la direcció territorial competent en matèria d'educació, sense perjudici de les formes previstes en la legislació de procediment administratiu comú i haurà d'estar suficientment motivada en l'acta corresponent de l'òrgan de coordinació didàctica que propose el canvi.  
8. Pel que fa a la creació i posada en funcionament de bancs de llibres de text i/o material curricular didàctic als centres públics i privats concertats caldrà ajustar-se al que disposa l'Ordre 26/2016, de 13 de juny, de la Conselleria d'Educació, Investigació, Cultura i Esport (DOGV 7806, 15.06.2016) així com en les instruccions dictades a aquest efecte. D'acord amb aquestes, el centre educatiu haurà de dur a terme les actuacions que s'indiquen en els punts següents.  
  
9. El programa de reutilització de llibres i materials curriculars s'incorporarà en el projecte educatiu del centre. Les normes d'utilització i conservació dels llibres de text i/o material curricular cedits a l'alumnat en règim de préstec s'inclouran en el reglament de règim interior. Tant el programa de reutilització com les normes d'utilització i conservació han de ser aprovats pel claustre i pel consell escolar del centre.  
  
El centre educatiu ha d'incorporar al pla d'acció tutorial les activitats que promoguen el valor pedagògic del banc de llibres.  
10. Els equips pedagògics podran optar pel llibre de text en format imprés o digital, per materials curriculars didàctics que despleguen el currículum de la matèria corresponent o per materials curriculars d'elaboració pròpia que s'ajusten a la normativa vigent de la Comunitat Valenciana. Els centres exposaran en el tauler d'anuncis i en la pàgina web del centre, durant el mes de juny, la relació de materials seleccionats pel claustre a proposta de la comissió de coordinació pedagògica.  
  
Aquesta relació comprendrà el següent:  
a) Els materials curriculars impresos en paper tindran una vida útil de quatre anys, com a norma general, a comptar de la incorporació al programa de reutilització, sense perjudici del que dispose la normativa pel que fa a la vigència dels llibres de text i/o materials curriculars didàctics i la vigència dels currículums oficials dels ensenyaments obligatoris.  
b) Els materials curriculars en suport digital tindran una vida útil mínima de quatre anys, com a norma general.  
c) El material curricular d'elaboració pròpia, com a norma general, tindrà una vida útil de quatre anys i haurà de ser reutilitzable.  
d) Els materials curriculars utilitzats en els cursos primer i segon d'Educació Primària tenen unes característiques que exigeixen un tractament diferenciat en el programa i l'adquisició d'aquests es farà a l'inici de cada curs escolar. No obstant això, aquells materials susceptibles de ser reutilitzats, s'incorporaran al banc de llibres i material curricular.  
  
11. Els centres educatius, en virtut de la seua autonomia, podran allargar la vida útil dels llibres de text i/o materials curriculars didàctics que estiguen en bon estat amb la finalitat de racionalitzar la despesa pública, atenent a criteris de corresponsabilitat i sostenibilitat. Per això, s'haurà de reposar únicament aquell material que estiga deteriorat i no reunisca les condicions necessàries per a ser reutilitzat.  
12. En el cas de ser imprescindible la renovació o reposició de llibres de text, materials curriculars didàctics o material d'elaboració pròpia, es durà a terme la dotació econòmica als centres en funció de les necessitats i la dotació pressupostària màxima per a cada un d'aquests.  
  
13. En el cas dels centres privats concertats, l'aprovació de les normes d'utilització i conservació, l'aprovació dels materials curriculars didàctics i llibres de text i la determinació de les funcions encomanades en aquest article correspondran als òrgans que tinguen atribuïdes les competències o, si escau, als òrgans que determine la titularitat del centre.  
14. El consell escolar del centre podrà constituir una comissió per a la coordinació i gestió del banc de llibres i material curricular.  
Si no es constitueix la comissió específica esmentada, les funcions de coordinació i gestió del banc de llibres seran atribuïdes a la comissió pedagògica del centre, sense perjudici de les funcions assignades a la persona coordinadora del programa de reutilització de llibres i materials curriculars en l'apartat 3.4.5. d'aquestes instruccions.  
15. En l'elaboració i la utilització de materials curriculars, el professorat s'haurà d'atindre al que disposa l'article 32 de la Llei de propietat intel·lectual (text refós aprovat pel Reial decret legislatiu 1/1996, de 12 d'abril; BOE 22.04.1996, modificat per la Llei 21/2014, de 4 de novembre; BOE 05.11.2014), pel que fa a les cites, ressenyes i il·lustracions amb finalitats educatives o d'investigació científica.  
  
2.c.3. Materials no modulats  
1. Per a l'alumnat que requerisca sistemes de comunicació augmentatius o alternatius, s'adaptaran els materials als sistemes que utilitze i se'n garantirà en tots els casos la disponibilitat en el moment en què ho necessite.  
2. Els centres podran sol·licitar productes de suport a la Conselleria d'Educació, Investigació, Cultura i Esport per a l'accés al currículum i a l'aprenentatge de l'alumnat amb necessitats educatives especials, d'acord amb el procediment regulat per la Direcció General de Política Educativa.  
2.d. La situació del procés d'aplicació del projecte lingüístic del centre i la concreció anual d'aquest  
2.d.1. Aplicació dels programes  
1. En cada centre d'Educació Infantil i d'Educació Primària sostingut amb fons públics s'ha d'aplicar el Programa d'educació plurilingüe i intercultural regulat per la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià (DOGV 8240, 22.02.2018).  
2. Els centres han d'aplicar el Programa d'educació plurilingüe i intercultural en els nivells indicats en el projecte lingüístic elaborat pel centre i autoritzat per la Conselleria d'Educació, Investigació, Cultura i Esport, d'acord amb el calendari establit en la disposició transitòria primera de la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià (DOGV 8240, 22.02.2018).  
3. D'acord amb el que determina la disposició transitòria primera, apartat 2 de la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià (DOGV 8240, 22.02.2018), en els nivells en què, d'acord amb el calendari d'implantació de cada centre, no s'aplique el Programa d'educació plurilingüe i intercultural, cal continuar aplicant el Programa plurilingüe d'ensenyament en valencià (PPEV) o el Programa plurilingüe d'ensenyament en castellà (PPEC) regulats pel Decret 127/2012, de 3 d'agost, del Consell, pel qual es regula el plurilingüisme en l'ensenyament no universitari a la Comunitat Valenciana (DOGV 6834, 06.08.2012).  
  
4. L'aplicació del Programa d'educació plurilingüe i intercultural s'ha de dur a terme seguint les concrecions del projecte lingüístic de centre (PLC) autoritzat, pel que fa a l'organització i el tractament didàctic de l'ensenyament i ús vehicular de les llengües i a la promoció de l'ús del valencià en els diversos àmbits d'intervenció al centre educatiu, segons s'indica en l'article 15 de la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià (DOGV 8240, 22.02.2018). Les innovacions didàctiques i mesures organitzatives previstes en el PLC per a cada curs escolar s'han de recollir en la programació general anual.  
  
5. Tots els centres d'Educació Infantil i d'Educació Primària públics i privats concertats tenen un PLC autoritzat en vigor des d'aquest curs 2018-2019. El professorat, a través de la comissió de coordinació pedagògica i del claustre, ha de fer un seguiment del projecte lingüístic de centre, tenint en compte el progrés de l'alumnat en l'assoliment dels nivells de referència en llengües, els processos didàctics i organitzatius i l'extensió de l'ús del valencià. Les millores i les innovacions derivades d'aquesta avaluació de l'aplicació del PLC han de constar en el pla d'actuació per a la millora i s'han d'incloure en la programació general anual, segons s'indica en l'article 17.2 de la Llei 4/2018.  
  
El centre haurà d'elaborar un pla anual de normalització lingüística (PANL), a partir de la concreció dels objectius del pla de normalització lingüística (PNL) programats per al curs 2018-2019 en el PLC autoritzat.  
6. El centre pot modificar el PLC per al curs 2019-2020, amb la introducció de canvis en els elements del projecte: l'anàlisi del context, els objectius, la proporció d'hores i la concreció de les àrees vehiculades en cada llengua curricular en cada nivell, les mesures de suport, el tractament de l'alumnat nouvingut i vulnerable, la presència de les llengües no curriculars i el pla de normalització lingüística.  
  
El procediment per a la modificació ha de ser el mateix que s'ha seguit per a l'elaboració inicial, per a la qual cosa s'haurà de presentar la proposta del nou PLC per a ser autoritzada per part de la Direcció General de Política Educativa abans del 28 de febrer de 2019, seguint el procés que s'indica en l'article 16 de la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià (DOGV 8240, 22.02.2018).  
7. El professorat dels centres pot comptar amb l'assessorament i el suport dels assessors tècnics docents en matèria d'educació plurilingüe, en especial sobre enfocaments metodològics, activitats d'innovació, material de suport i per a la modificació i el seguiment del projecte lingüístic de centre.  
2.d.2. Capacitació lingüística del professorat  
1. S'ha d'aplicar el que s'indica en l'Ordre 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià i en llengües estrangeres en ensenyaments no universitaris a la Comunitat Valenciana (DOGV 7006, 18.04.2013), i també la Resolució de 4 de juny de 2013, de la Direcció General d'Innovació, Ordenació i Política Lingüística, per la qual es dicten instruccions sobre l'expedició de les titulacions administratives que faculten per a l'ensenyament en valencià, del valencià i en llengües estrangeres en els ensenyaments no universitaris en la Comunitat Valenciana (DOGV 7054, 26.06.2013).  
  
2. Per a vehicular en valencià les diferents àrees d'Educació Infantil i d'Educació Primària, el professorat haurà d'estar en possessió del Certificat de Capacitació per a l'Ensenyament en Valencià o del Diploma de Mestre de Valencià, segons prescriu la normativa vigent.  
  
3. Per a vehicular en una llengua estrangera les àrees d'Educació Infantil i d'Educació Primària, el professorat ha d'estar en possessió, com a mínim, d'un nivell B2 del Marc Europeu Comú de Referència per a les Llengües, d'acord amb la disposició transitòria segona de la Llei 4/2018, de 21 de febrer, de la Generalitat, per la qual es regula i promou el plurilingüisme en el sistema educatiu valencià (DOGV 8240, 22.02.18).  
4. Amb la finalitat que les titulacions administratives indicades a continuació puguen ser comprovades d'ofici per l'Administració, els funcionaris de carrera, en pràctiques i integrants de les borses de treball dels cossos docents que estiguen en possessió d'aquestes hauran d'instar la seua inscripció en el Registre de Personal Docent, segons el que disposa la Resolució de 9 de maig de 2014, de la Direcció General de Centres i Personal Docent, per la qual es regula el registre de titulacions per als procediments de provisió de llocs del personal docent no universitari de la Comunitat Valenciana (DOGV 7273, 14.05.2014):  
  
a) Certificat de Capacitació per a l'Ensenyament en Valencià  
b) Diploma de Mestre de Valencià  
c) Certificat de Capacitació per a l'Ensenyament en Llengua Estrangera  
A aquests efectes, el professorat presentarà les seues sol·licituds en els òrgans que es determinen per a cada títol en l'esmentada Resolució de 4 de juny de 2013, de la Direcció General d'Innovació, Ordenació i Política Lingüística, per la qual es dicten instruccions sobre l'expedició de les titulacions administratives que faculten per a l'ensenyament en valencià, del valencià i en llengües estrangeres en els ensenyaments no universitaris en la Comunitat Valenciana (DOGV 7054, 26.06.2013).  
  
Les titulacions administratives inscrites o expedides pels registres de coneixements de valencià i de formació del professorat, dependents dels òrgans competents en matèria de política lingüística i formació del professorat no universitari, seran anotades d'ofici en el Registre de Personal Docent als funcionaris de carrera, en pràctiques i integrants de les borses de treball dels cossos docents.  
2.d.3. Catalogació de llocs de treball docents en valencià  
Segons l'Ordre 90/2013, de 6 de novembre, de la Conselleria d'Educació, Cultura i Esport, per la qual es regula la catalogació amb el requisit lingüístic de valencià de determinats llocs de treball docents en centres docents públics i en els serveis o unitats de suport escolar i educatiu dependents de la Generalitat (DOGV 7148, 08.11.2013), els llocs de treball corresponents, entre altres, als funcionaris docents del cos de mestres en centres docents públics, amb independència que siguen ocupats pels funcionaris dels cossos esmentats o per funcionaris de qualssevol altres cossos docents, i els llocs de treball corresponents al professorat de Religió Catòlica estan catalogats amb requisit lingüístic de valencià, sense perjudici de les excepcions previstes en l'article 4 i en la disposició addicional primera de l'ordre esmentada.  
  
2.d.4. Classificació de llocs de treball docent en llengua estrangera  
  
1. D'acord amb la Resolució de 31 de gener de 2013, del director general de Centres i Personal Docent, per la qual s'estableixen criteris de classificació i provisió mitjançant comissions de servei, adjudicació provisional i/o en règim d'interinitat de llocs de treball docent que imparteixen en una llengua estrangera àrees, matèries o mòduls no lingüístics, als centres docents públics de la Comunitat Valenciana (DOGV 6969, 20.02.2013), la classificació de llocs amb perfil lingüístic en llengües estrangeres serà conseqüència directa que els titulars definitius o provisionals d'aquests impartisquen àrees no lingüístiques en llengua estrangera i únicament determina que les substitucions d'aquests es duran a terme en règim d'interinitat amb professorat amb les competències lingüístiques acreditades.  
2. En aquest sentit, la direcció dels centres educatius ha de registrar, en el procediment informàtic de gestió d'horaris i grups ITACA, quins docents imparteixen àrees no lingüístiques en una llengua estrangera per a poder classificar per un curs escolar els seus llocs amb el requisit lingüístic corresponent de la llengua en què es vehiculen l'àrea o les àrees corresponents. Aquells centres la gestió d'horaris i grups dels quals no es faça mitjançant aquest procediment informàtic comunicaran les dades a la Inspecció Territorial d'Educació de la direcció territorial corresponent, al Servei de Gestió i Determinació de Plantilles de Personal Docent de la Subdirecció General de Personal Docent i al Servei d'Educació Plurilingüe de la Direcció General de Política Educativa.  
  
3. Els docents que vulguen impartir àrees no lingüístiques en una llengua estrangera hauran d'estar habilitats o tindre acreditada la competència lingüística d'acord amb el procediment previst en la Resolució de 19 de juny de 2012, de la Subdirecció General de Personal Docent de la Conselleria de Educació, Formació i Ocupació, per la qual es convoca al professorat dels nivells d'ensenyament no universitari per a l'acreditació en llengües estrangeres per a impartir àrees, àmbits, matèries o mòduls no lingüístics (DOGV 6803, 25.06.2012).  
2.e. Els mecanismes d'avaluació de les mesures de millora adoptades com a conseqüència dels resultats obtinguts en els diferents processos d'avaluació.  
2.f. El programa anual d'activitats extraescolars i serveis complementaris  
1. Les activitats extraescolars i complementàries i els serveis complementaris que programen els centres s'inclouran en la PGA. L'equip directiu elaborarà un programa anual d'activitats seguint les directrius del consell escolar. Aquest programa recollirà les propostes del claustre i dels equips de cicle en Educació Infantil i dels equips docents en Educació Primària, i igualment, les dels representants de mares i pares de l'alumnat segons estableix el Decret 126/86 (DOGV 466, 14.11.1986).  
  
2. Les activitats extraescolars i complementàries i els serveis complementaris que s'incloguen en la PGA seran organitzats i realitzats pel centre, per associacions col·laboradores o en col·laboració amb les corporacions locals, i es faran amb la participació de tota la comunitat educativa, especialment, les associacions de mares i pares de l'alumnat. En tot cas, les persones que desenvolupen activitats extraescolars amb l'alumnat del centre menor d'edat, hauran d'aportar el certificat negatiu del Registre Central de Delinqüents Sexuals.  
  
3. En les activitats extraescolars i complementàries s'haurà de tindre en compte que siguen accessibles per a tot l'alumnat, que no discriminen cap membre de la comunitat educativa i no que no tinguen ànim de lucre. Si les activitats i els serveis generen despeses de neteja i manteniment, serà necessària l'autorització prèvia de la corporació local corresponent.  
4. D'acord amb el que disposa l'Ordre 25/2016, de 13 de juny (DOGV 7806, 15.06.2016), i la modificació d'aquesta efectuada per l'Ordre 2/2018, de 16 de gener (DOGV núm.8214 de 17.01.2018), les activitats extraescolars organitzades en la jornada escolar fora de l'horari lectiu no tindran caràcter lucratiu, seran d'oferta obligada per al centre i voluntàries per a les famílies, i la Conselleria d'Educació, Investigació, Cultura i Esport establirà les mesures necessàries per a garantir que cap alumne o alumna en quede exclòs per motius econòmics.  
  
5. Aquestes activitats, amb caràcter general, hauran de ser gratuïtes, però, no obstant això, els centres podran oferir algunes activitats que tinguen un cost màxim per alumne i activitat de 18 euros mensuals. Cada una d'aquestes activitats s'haurà de desenvolupar durant almenys dos dies a la setmana. La realització d'activitats que tinguen un cost econòmic per a l'alumnat, sempre dins del límit màxim establit en el punt anterior, haurà de disposar de l'aprovació del consell escolar del centre.  
6. De manera excepcional, es podran oferir activitats que puguen arribar fins als 25 euros mensuals sempre que la diferència entre els 18 i els 25 euros, en el cas de l'alumnat amb dret gratuït a l'activitat, siga assumida per l'entitat organitzadora de l'activitat, de manera que no supose cap cost addicional per al centre.  
7. Per tal de garantir que cap alumne o alumna quede exclòs per motius econòmics de les activitats extraescolars desenvolupades durant la jornada escolar, fora de l'horari lectiu, l'alumnat que siga beneficiari amb caràcter assistencial de les ajudes de menjador escolar als centres públics educatius no universitaris que es convoquen en el marc de la norma legal que regule aquestes ajudes podrà dur a terme fins a un màxim de dues activitats de les oferides pel centre que tinguen cost econòmic de manera totalment gratuïta. A més, el consell escolar de cada centre estudiarà els possibles casos de l'alumnat que, tot i no complir el requisit anterior, estiga en unes condicions socioeconòmiques desfavorables que facen necessari que la mesura anterior també els siga aplicable.  
8. El pagament de les activitats extraescolars corresponent a l'alumnat inclòs en l'apartat anterior serà efectuat directament pel centre a l'entitat que les duga a terme, amb càrrec als recursos econòmics de què dispose el centre per al seu funcionament, i sempre que queden cobertes les necessitats ordinàries per al funcionament normal del centre. Els centres que no disposen de recursos econòmics per a afrontar les despeses generades per aquestes activitats ho comunicaran, amb anterioritat al 30 d'octubre de 2018, a la Direcció General de Centres i Personal Docent a través de l'oficina virtual per als centres educatius.  
  
9. La Direcció General de Centres i Personal Docent efectuarà, quan s'escaiga, la dotació corresponent de recursos econòmics extraordinaris, dotació que s'efectuarà amb càrrec al capítol II del programa econòmic 422.20 dels pressupostos de la Generalitat. La justificació d'aquestes dotacions econòmiques per part dels centres s'haurà de fer d'acord amb el que disposa l'Ordre de 18 de maig de 1995, de la Conselleria d'Educació i Ciència, per la qual es delega en els directors dels centres docents no universitaris de titularitat de la Generalitat Valenciana determinades facultats ordinàries en matèria de contractació i s'aproven les normes que regulen la gestió econòmica d'aquests centres (DOGV 2526, 09.06.1995).  
10. Quan les activitats complementàries i extraescolars incloses en la programació general anual impliquen un desplaçament de personal docent i no docent fora del centre, o s'allarguen més enllà de la finalització de la jornada escolar, correspon al director o directora d'aquest centre l'autorització de la comissió de serveis en aquells supòsits en què aquesta done lloc a indemnització per raó del servei segons el que disposa el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris (DOGV 2931, 17.02.1997); el Decret 88/2008, de 20 de juny, del Consell, pel qual es modifica el Decret 24/1997, d'11 de febrer, sobre indemnitzacions per raó del servei i gratificacions per serveis extraordinaris (DOGV 5791, 24.06.2008); el Decret 64/2011, de 27 de maig, del Consell, pel qual es modifica el Decret 24/1997, d'11 de febrer, sobre indemnitzacions per raó del servei i gratificacions per serveis extraordinaris (DOGV 6531, 30.05.2011); el Decret 95/2014, de 13 de juny, del Consell, pel qual es modifica el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris (DOGV 7299, 19.06.2014), i el Decret 175/2006, de 24 de novembre, del Consell, pel qual es regulen les condicions de treball del personal al servei de l'Administració del Consell (DOGV 5397, 28.11.2006). En aquest cas, les despeses seran a càrrec del pressupost del centre.  
  
11. Tota activitat extraescolar o complementària que es faça fora del centre requerirà, per a la participació de cada xiquet o xiqueta, l'autorització prèvia del pare, mare o representants legals d'aquests, en la qual ha de constar:  
- Nom, cognoms i curs de l'alumne o alumna a qui s'autoritza.  
  
- Nivell i grup de l'alumnat.  
- Descripció de l'activitat.  
- Objectius educatius de l'activitat.  
- Lloc on tindrà lloc l'activitat.  
- Hora de començament i hora de finalització aproximada de l'activitat.  
- Mestre o mestra o educador o educadora responsable.  
- Mestres o educadors o educadores acompanyants.  
- Preu de l'activitat.  
- Observacions del pare omare o tutor o tutora legal.  
En el revers de l'autorització s'indicaran les recomanacions bàsiques per a l'alumnat d'acord amb l'activitat que es durà a terme.  
  
12. El programa anual d'activitats extraescolars i serveis complementaris podrà incloure, entre altres:  
a) Les activitats i serveis culturals.  
b) Els viatges d'estudi i els intercanvis escolars que es pretenguen fer.  
c) Les activitats esportives i artístiques que es fan dins i fora del recinte escolar.  
d) L'organització, el funcionament i l'horari de la biblioteca.  
e) Totes les altres que es consideren convenients.  
13. En finalitzar el curs, l'equip directiu inclourà en la memòria de final de curs, l'avaluació de les activitats que s'han dut a terme.  
  
14. En el servei complementari de menjador escolar serà d'aplicació l'Ordre 53/2012, de 8 d'agost, de la Conselleria d'Educació, Formació i Ocupació, per la qual es regula el servei de menjador escolar en els centres docents no universitaris de titularitat de la Generalitat dependents de la Conselleria amb competència en matèria d'educació (DOGV 6839, 13.08.2012), modificada per l'Ordre 43/2016, de 3 d'agost, de la Conselleria d'Educació, Investigació, Cultura i Esport (DOGV 7845, 05.08.2016), així com la convocatòria per a la concessió d'ajudes de menjador escolar en els centres educatius per al curs escolar 2018-2019.  
  
15. Per al servei complementari de transport escolar s'aplicarà el que disposa la normativa específica que es dicte per a establir les condicions per a ser usuari del servei de transport escolar col·lectiu durant el curs 2018-2019, i en la convocatòria corresponent d'ajudes individuals per al servei de transport escolar durant aquest curs escolar.  
  
16. En el servei complementari de gabinet psicopedagògic escolar serà d'aplicació l'Ordre d'1 de març de 1990, de la Conselleria de Cultura, Educació i Ciència, per la qual s'estableixen els requisits i el procediment d'autorització del funcionament dels gabinets psicopedagògics escolars i d'homologació de la valoració psicopedagògica als efectes de la determinació de l'alumnat amb necessitats educatives especials (DOGV 30.04.1990).  
2.g. Actuacions del pla d'igualtat i convivència que, amb propòsit de millora, es proposen per a aquest curs escolar com a conseqüència de l'informe final de convivència del curs anterior.  
2.h. El calendari de reunions dels òrgans col·legiats del centre.  
2.i. El calendari d'avaluació i lliurament de la informació als representants legals de l'alumnat.  
2.j. Els aspectes organitzatius del calendari de reunions i entrevistes amb els representants legals de l'alumnat.  
2.k. El programa anual del menjador escolar, quan es dispose d'autorització administrativa per part de la direcció territorial competent en matèria d'educació, per a l'obertura i el funcionament d'aquest servei complementari.  
2.l. El programa anual de formació permanent del professorat.  
2.m. Altres informacions relatives als suports humans i als recursos materials del centre que puguen ser d'interés.  
2.3. Elaboració, aprovació i seguiment de la PGA  
1. L'equip directiu coordinarà l'elaboració de la programació general anual del centre i es responsabilitzarà de la redacció d'aquesta, d'acord amb les propostes efectuades pel consell escolar del centre i el claustre del professorat, i estudiarà les propostes formulades per les associacions de mares i pares del centre.  
2. El procés de tramitació de la PGA constarà dels passos següents:  
  
a) Aportació, si és el cas, a la direcció del centre, de les propostes del consell escolar del centre, del claustre i de les associacions de mares i pares.  
b) Redacció de la proposta de PGA per l'equip directiu del centre.  
  
c) Trasllat de la proposta de PGA, preferentment per via electrònica, als membres del claustre i als distints sectors del consell escolar del centre.  
d) Informe del claustre i del consell escolar del centre.  
e) Aprovació pel director o directora del centre.  
f) Gravació de tots els elements que componen la PGA (administratius, estadístics, pedagògics) en el sistema d'informació ITACA o, en tot cas, fent ús de les aplicacions que l'Administració ha posat a disposició dels centres i remissió per aquesta via.  
g) Posada a disposició de la comunitat educativa de la PGA aprovada, en format preferentment electrònic o telemàtic i, almenys, des de la data en què va ser aprovada i fins a la data d'aprovació de la PGA següent. Un exemplar d'aquesta quedarà en la secretaria del centre a disposició dels membres de la comunitat educativa i se'n remetrà un altre exemplar, exclusivament en format electrònic o per via telemàtica, a la direcció territorial competent en matèria d'educació. També es lliurarà una còpia a cada sector dels que hi ha representats en el consell escolar del centre i la junta directiva de les associacions de mares i pares del centre.  
h) Seguiment periòdic del nivell de compliment de la PGA per part de l'equip directiu, el claustre i el consell escolar del centre, que incloga la verificació de l'adopció de les mesures adequades en cas d'incompliment per algun dels membres de la comunitat educativa.  
i) Per tal de modificar qualsevol apartat de la PGA s'utilitzarà el mateix procediment que per a aprovar-la.  
3. El director o directora del centre establirà el calendari per a cada un dels tràmits assenyalats, si bé:  
a) El trasllat de la proposta de PGA al claustre i als sectors del consell escolar del centre el durà a terme la persona que exercisca la secretaria del centre amb un mínim d'una setmana d'antelació a la reunió de l'òrgan.  
b) La data límit per a l'aprovació i gravació de la PGA i la posada a disposició d'aquesta per via electrònica davant de l'Administració educativa serà el 15 de novembre.  
4. La Inspecció d'Educació comprovarà que la PGA compleix amb la normativa aplicable i notificarà a la direcció del centre possibles incompliments, que hauran de ser corregits per aquesta última. La nova versió corregida de la PGA, o de l'apartat afectat per l'incompliment, serà notificada per la direcció del centre a la Inspecció d'Educació i comunicada al consell escolar del centre.  
5. La PGA serà de compliment obligatori per a tots els membres de la comunitat escolar del centre.  
6. El model de document base de la PGA està disponible en ITACA. El secretari o secretària del centre serà la persona responsable del registre a ITACA de totes les dades administratives i estadístiques, així com de vincular la resta de documents i informacions incloses en la PGA.  
  
7. Les dades del qüestionari sobre societat de la informació, que caldrà gravar en ITACA, s'han d'omplir i traslladar a l'Administració abans del 16 de novembre.  
2.4. Elaboració, aprovació i seguiment de la memòria de final de curs  
1. En finalitzar el període lectiu del curs escolar, el consell escolar del centre, el claustre i l'equip directiu del centre avaluaran el grau de compliment de la PGA i els resultats de l'avaluació i promoció de l'alumnat i reflexionaran sobre l'evolució del curs. A aquest efecte, l'equip directiu elaborarà una proposta de memòria per al coneixement, l'anàlisi i la valoració del consell escolar del centre, en què s'inclouran, si s'escau, propostes de millora per a la PGA del curs següent. Aquestes propostes de millora, les tindran en compte la direcció del centre en l'elaboració de la programació general anual del curs escolar següent.  
  
2. La memòria de final de curs serà aprovada per la direcció del centre i remesa, exclusivament per via electrònica o telemàtica, utilitzant el procediment i el formulari determinat per la Inspecció General d'Educació, formulari que es posarà a disposició dels centres.  
  
3. La memòria final es posarà a disposició de la comunitat educativa del centre en format preferentment electrònic, almenys des del dia de la data en què s'aprove i fins a la data en què s'aprove la següent PGA.  
  
4. La data límit per a la remissió d'aquest memòria final a l'Administració educativa serà el 20 de juliol.  
5. Per a elaborar la proposta de memòria, que s'adaptarà als principis de realisme, senzillesa i concreció, seran objecte d'anàlisi i de valoració:  
a) La utilització i rendibilitat de la infraestructura del centre.  
b) L'organització tecnicopedagògica del centre.  
c) Els criteris per a l'adscripció de l'alumnat del centre als diversos grups.  
d) Els diversos plans i programes desenvolupats pel centre.  
e) Les programacions didàctiques desenvolupades.  
f) Els resultats de l'avaluació de l'alumnat del centre.  
g) El funcionament dels òrgans col·legiats, de la direcció, del claustre, del consell escolar del centre i del grau de coordinació d'aquests.  
  
h) Les relacions amb la comunitat educativa i l'entorn social del centre.  
i) Les activitats extraescolars del centre efectuades.  
j) La participació del professorat del centre en activitats de formació.  
k) Les activitats d'innovació o experimentació dutes a terme pel centre.  
  
  
3. Òrgans de coordinació docent  
3.1. Equips docents i equips de cicle  
1. En Educació Infantil, els equips de cicle actuaran com a òrgan de coordinació docent. Aquests agruparan tot el professorat que impartisca docència en el segon cicle d'Educació Infantil. Cada un dels equips de cicle estarà dirigit per un coordinador o coordinadora. Els coordinadors o coordinadores de cicle hauran de ser mestres que impartisquen docència, exerciran el seu càrrec durant dos cursos acadèmics i podran cessar en les seues funcions al final del seu mandat o si es produeix alguna de les circumstàncies previstes en l'article 81 del Decret 233/1997, de 2 de setembre, del Govern Valencià, pel qual s'aprova el Reglament orgànic i funcional de les escoles d'Educació Infantil i dels col·legis d'Educació Primària (DOGV 3073, 08.09.1997). Els designaran el director o directora, a proposta de l'equip de cicle. Les funcions que desenvoluparan són les que disposa l'article 80 del Decret 233/1997 esmentat.  
  
Als centres que tinguen incorporat el nivell educatiu de 2 a 3 anys, el personal docent que tinga a càrrec aquests ensenyaments, juntament amb el personal educador de suport educatiu, s'inclourà en l'equip del segon cicle d'Educació Infantil.  
2. Al seu torn, en l'Educació Primària actuaran com a òrgan de coordinació docent els equips docents, que assumiran les funcions previstes per als equips de cicle previstes amb anterioritat a la implantació de la nova ordenació del sistema educatiu feta per la Llei orgànica 8/2013.  
  
Els claustres, en l'exercici de la seua autonomia, han de determinar en la PGA el nombre d'equips docents dins de l'etapa d'acord amb el model que millor responga a les seues necessitats organitzatives i que garantisquen el compliment de les funcions que disposa l'article 80 del Decret 233/1997, de 2 de setembre, del Govern Valencià, pel qual s'aprova el Reglament orgànic i funcional de les escoles d'Educació Infantil i dels Col·legis d'Educació Primària (DOGV 3073, 08.09.1997).  
  
Cada equip docent serà coordinat per un membre de l'equip, designat per la direcció del centre a proposta de l'equip de cicle.  
3. Els equips docents en Educació Primària i els equips de cicle en Educació Infantil actuaran sota la supervisió de la direcció d'estudis del centre.  
4. L'assistència a les reunions dels equips de cicle en Educació Infantil i dels equips docents en Educació Primària del centre serà obligatòria per a tots els membres. Les convocaran el coordinador o coordinadora. El calendari de reunions i el programa d'activitats dels equips de cicle i dels equips docents s'inclourà en la PGA. De totes les reunions, el coordinador o coordinadora n'estendrà l'acta corresponent.  
  
5. Abans de la finalització de les activitats lectives que determine el calendari escolar, els equips de cicle d'Educació Infantil i els equips docents d'Educació Primària del centre elaboraran una memòria de les activitats dutes a terme, que contindrà l'avaluació del curs i les propostes de millora per al curs següent.  
3.2. Comissió de coordinació pedagògica  
1. En les escoles d'Educació Infantil i en els col·legis d'Educació Primària amb nou o més unitats, hi haurà una comissió de coordinació pedagògica que estarà integrada pel director o directora, que n'exercirà la presidència; el o la cap d'estudis; les persones coordinadores de l'equip de cicle d'Educació Infantil i dels equips docents d'Educació Primària, i, als centres en què s'hagen constituït els equips docents, per les persones coordinadores de primer i segon, tercer i quart, i cinqué i sisé, i si n'hi ha, la persona especialista d'orientació educativa del servei psicopedagògic escolar o gabinet autoritzat, un mestre o mestra de Pedagogia Terapèutica, la persona responsable del programa de reutilització de llibres i materials curriculars del centre i la persona coordinadora d'igualtat i convivència. Actuarà com a secretari o secretària de la comissió la persona de menys edat. També es podran incorporar altres membres del claustre per a efectuar les tasques previstes en l'àmbit de les seues atribucions.  
  
2. Les atribucions de la comissió de coordinació pedagògica del centre són les que estableix l'article 83 del Decret 233/1997, de 2 de setembre, del Govern Valencià, pel qual s'aprova el Reglament orgànic i funcional de les escoles d'Educació Infantil i dels col·legis d'Educació Primària (DOGV 3073, 08.09.1997).  
3. En el cas de centres amb menys de 9 unitats, les funcions de la comissió de coordinació pedagògica seran assumides pel claustre.  
4. El calendari de reunions i el programa d'activitats de la comissió de coordinació pedagògica del centre s'inclouran en la PGA. Les reunions seran convocades pel president o presidenta de la comissió.  
  
3.3. Tutoria  
1. La tutoria i l'orientació de l'alumnat formarà part de la funció docent. Cada grup d'alumnat tindrà un tutor o tutora. Podrà ser tutor o tutora qui impartisca diverses àrees del currículum. El tutor o la tutora serà designat pel director o la directora del centre, a proposta de la direcció d'estudis, d'acord amb els criteris pedagògics establits amb caràcter previ pel claustre. En el primer i segon curs d'Educació Primària els tutors o tutores seran, preferentment, professorat amb destinació definitiva al centre. En tot cas, la direcció del centre decidirà l'assignació de tutories per tal de donar la millor resposta educativa a l'alumnat del centre.  
2. Les funcions que han d'exercir els tutors i tutores són les que s'indiquen en l'article 85 del Decret 233/1997, del Govern Valencià, pel qual s'aprova el Reglament orgànic i funcional de les escoles d'Educació Infantil i dels col·legis d'Educació Primària (DOGV 3073, 08.09.1997).  
3. La direcció d'estudis del centre coordinarà el treball dels tutors i tutores, i per a fer-ho, efectuarà les reunions periòdiques necessàries.  
  
4. El tutor o tutora informarà per escrit, després de cada sessió d'avaluació, els representants legals de l'alumnat del procés educatiu dels alumnes. Així mateix, cada tutor o tutora, es reunirà amb els representants legals de l'alumnat del seu grup almenys una vegada cada trimestre per a tractar assumptes d'interés general, i s'entrevistarà particularment amb ells, per invitació pròpia o quan així li ho sol·liciten aquests representants, per a tractar assumptes que afecten els seus representats i representades.  
5. Els tutors i tutores disposaran de l'assessorament del servei psicopedagògic escolar o gabinet psicopedagògic autoritzat, d'acord amb el pla d'acció tutorial del centre i en col·laboració amb el coordinador o coordinadora de cicle, sota la direcció de la direcció d'estudis. Aquesta última convocarà almenys tres reunions conjuntes durant el curs i totes les que siguen necessàries per a dur a terme adequadament aquesta funció.  
6. D'acord amb el que s'estableix en l'apartat 4 de l'article 5 del Decret 108/2014, de 7 de juliol, en la seua modificació efectuada pel Decret 88/2017, de 7 de juliol, el personal encarregat de tutoria ha d'incloure, dins de l'horari que comparteix amb el seu grup d'alumnat, un temps setmanal per a desenvolupar les tasques pròpies de tutoria.  
7. El Decret 39/2008, de 4 d'abril, del Consell, sobre la convivència als centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i serveis (DOGV 5738, 09.04.2008), estableix, en l'article 24, el deure d'estudi i assistència a classe per a l'alumnat. Les faltes d'assistència de l'alumnat seran comunicades als representants legals de l'alumnat pel professor tutor o professora tutora amb una periodicitat setmanal. En cas de reiteració sense justificació, el tutor o tutora n'informarà la direcció d'estudis per a posar en marxa les actuacions que es determinen, que s'hauran de coordinar amb la direcció del departament d'orientació o amb qui tinga atribuïdes les seues funcions.  
3.4. Altres funcions de coordinació  
D'acord amb els criteris establits pel claustre, els i les mestres que no hagen estat designats tutors o tutores podran ser nomenats per la direcció del centre, a proposta de la direcció d'estudis, per exercir altres tasques necessàries per a l'organització i bon funcionament del centre i per a l'aprofitament màxim, si escau, dels mitjans audiovisuals i les tecnologies de la informació i la comunicació. La direcció d'estudis especificarà aquestes tasques i les responsabilitats que s'assumeixen amb aquestes.  
3.4.1. Consideracions generals.  
Per a funcions de coordinació, amb caràcter general, en els centres públics, la designació de les persones coordinadores descrites en aquest apartat, comportarà una reducció de fins a 8 hores lectives per al conjunt de les coordinacions, segons el que establisca l'equip directiu d'acord amb les funcions atribuïdes a aquesta tasca i a la plantilla disponible, sense que implique increment d'aquesta. No obstant això, i sempre que quede garantit el correcte funcionament del centre, la direcció del centre públic podrà utilitzar el crèdit horari anterior per a altres coordinacions que es puguen establir.  
3.4.2. Persona coordinadora TIC  
El director o directora del centre efectuarà la proposta del coordinador o coordinadora de les tecnologies de la informació i la comunicació (TIC), entre els funcionaris docents en servei actiu i amb destinació definitiva o, si no, entre els docents no definitius que tinguen la formació i la disponibilitat adequades. Es designarà un mestre o mestra amb la formació i experiència suficient en l'ús de les TIC, que exercirà les tasques següents:  
1. Coordinar i optimitzar l'ús de les TIC al centre, dinamitzant la integració curricular d'aquestes.  
2. Exercir la interlocució amb el Centre de Suport i Assistència Informàtica.  
3. Elaborar l'inventari de màquines, d'aplicacions amb llicència privativa i de material informàtic, i responsabilitzar-se que estiga disponible i en òptimes condicions d'utilització.  
3.4.3. Persona coordinadora de formació al centre  
1. Segons el que preveu l'article 10 de l'Ordre 65/2012, de 26 d'octubre, de la Conselleria d'Educació, Formació i Ocupació, que estableix el model de formació permanent del professorat i el disseny, reconeixement i registre de les activitats formatives (DOGV 6893, 31.10.2012), la direcció de cada centre educatiu designarà un professor o professora responsable de la coordinació de formació permanent del professorat del centre. Aquesta designació es farà entre el professorat del claustre, preferentment entre els membres amb plaça definitiva al centre educatiu, per un termini màxim de quatre anys.  
2. Les funcions del coordinador o coordinadora de formació seran:  
  
a) Detectar les necessitats de formació del claustre, tant en l'àmbit del projecte educatiu com de les necessitats individuals del professorat.  
  
b) Coordinar la formació del professorat dins del Pla anual de formació del professorat (PAFP).  
c) Redactar la proposta del programa anual de formació del professorat seguint les indicacions de l'equip directiu en funció de les necessitats detectades, les recomanacions de les persones coordinadores de cicle i dels equips docents, les línies estratègiques generals del Pla anual de formació del professorat i l'avaluació del disseny i execució del programa anual de formació del professorat de cursos anteriors.  
  
d) Coordinar amb el CEFIRE de referència les actuacions necessàries per a la posada en marxa i el seguiment de les activitats de formació en l'àmbit del centre que hagen estat aprovades per l'Administració.  
e) Col·laborar amb l'equip directiu en l'avaluació de la realització del programa anual de formació del professorat proposat pel centre, tant en la seua execució com en la millora dels resultats de l'alumnat.  
  
3.4.4. Persona coordinadora d'igualtat i convivència  
En totes les escoles d'Educació Infantil de segon cicle i col·legis d'Educació Primària hi haurà un docent que actuarà de coordinador o coordinadora d'igualtat i convivència.  
1. Requisits per a ser coordinador o coordinadora d'igualtat i convivència  
La persona que exerceix la direcció del centre nomenarà un o una docent per a desenvolupar les tasques de coordinador o coordinadora d'igualtat i convivència. Per a determinar l'assignació d'aquesta coordinació, caldrà ajustar-se als criteris següents:  
a) Ser docent del centre, preferentment, amb destinació definitiva.  
b) Tindre coneixements, experiència o formació en el foment de la convivència positiva, la resolució de conflictes i la mediació escolar.  
  
c) Tindre coneixements, experiència o formació en el foment d'igualtat de gènere, la prevenció de la violència masclista, la igualtat en la diversitat, la diversitat sexual, familiar i d'identitats de gènere.  
  
d) Tindre experiència en coordinació d'equips i/o en acció tutorial.  
  
2. Funcions  
Les funcions de la persona coordinadora d'igualtat i convivència del centre, contextualitzades en cada cas amb la col·laboració i l'assessorament de l'equip d'orientació educativa i psicopedagògica, seran:  
a) Col·laborar amb la direcció del centre i amb la comissió de coordinació pedagògica en l'elaboració i desenvolupament del pla d'igualtat i convivència del centre, tal com estableix la normativa vigent.  
b) Coordinar les actuacions previstes en el pla d'igualtat i convivència del centre.  
c) Coordinar les actuacions d'igualtat referides en la Resolució de les Corts, núm. 98/IX, del 9 de desembre de 2015 (BOC núm. 47 de 11.01.2016).  
d) Formar part de la comissió de convivència del consell escolar del centre.  
e) Treballar conjuntament amb la persona coordinadora de formació del centre en la confecció del pla de formació del professorat del centre en matèria d'igualtat i convivència.  
La direcció del centre prendrà les mesures necessàries per a permetre la consecució d'aquestes funcions.  
3. Formació  
Les persones coordinadores d'igualtat i convivència participaran de la formació específica que es programe des del Servei de Formació del Professorat amb la col·laboració del Servei d'Innovació i Qualitat.  
  
3.4.5. Persona coordinadora del programa de reutilització de llibres i materials curriculars  
1. La persona responsable de la coordinació del programa de reutilització de llibres i materials curriculars del centre ha de ser designada pel director o directora, a proposta de la direcció d'estudis, entre els funcionaris docents en servei actiu i amb destinació definitiva que tinguen la formació i la disponibilitat adequada.  
2. Les funcions respecte a la coordinació d'aquest programa són:  
  
a) Vetlar, al costat de l'equip directiu, pel bon funcionament del programa de reutilització de llibres i materials curriculars i supervisar-ne el desenvolupament.  
b) Col·laborar amb la direcció del centre en la implantació, la planificació i la gestió del banc de llibres.  
c) Coordinar les actuacions per a la creació del banc de llibres de text, així com promoure i fomentar l'interés i la cooperació de tota la comunitat educativa.  
d) Liderar pedagògicament el programa de reutilització de materials curriculars perquè esdevinga un projecte educatiu assumit pel centre.  
  
e) Formar part de la comissió de coordinació i gestió del banc de llibres del centre.  
f) Planificar les fases per a la implantació i la sostenibilitat del programa al centre.  
g) Facilitar la informació que requerisca la conselleria competent en matèria d'educació.  
h) Facilitar a la resta de la comunitat escolar del centre les informacions referides al funcionament del programa de reutilització.  
3. Per al desenvolupament d'aquestes funcions, en el cas dels centres privats concertats, d'acord amb la seua autonomia organitzativa, la titularitat del centre podrà assignar dues hores lectives a la persona que designe com a coordinador o coordinadora del programa, sense que això puga implicar un increment en el total d'hores que el centre tinga assignades d'acord amb els mòduls econòmics de distribució de fons públics per al sosteniment dels centres concertats que estableix la Llei de pressupostos de la Generalitat.  
  
4. Personal de suport educatiu  
1. Els educadors o educadores d'Educació Especial, educadors o educadores d'Educació Infantil, fisioterapeutes i intèrprets de llengua de signes, ocupen llocs en l'àmbit educatiu i són personal de l'Administració de la Generalitat, per la qual cosa el seu règim de vacances, de permisos i de llicències és el que preveu la normativa vigent en matèria de condicions de treball per al personal esmentat.  
2. La jornada de treball ha de ser la prevista en la normativa esmentada per als llocs amb idèntica classificació.  
3. L'horari de treball d'aquests professionals, atés que tenen atenció directa amb l'alumnat s'adaptarà a les característiques dels centres i llocs de treball, i s'ha d'ajustar a les previsions de l'article 11.2.b del Decret 175/2006, de 24 de novembre, del Consell, pel qual es regulen les condicions de treball del personal al servei de l'Administració del Consell (DOGV 5397, 28.11.2006), en la redacció nova que se'n fa el Decret 68/2012, de 4 de maig, del Consell, pel qual es modifica el Decret 175/2006, de 24 de novembre, del Consell, pel qual es regulen les condicions de treball del personal al servei de l'Administració del Consell (DOGV 6768, 07.05.2012).  
4. Aquest personal s'acollirà a l'horari del centre docent que, per a cada curs escolar, haurà d'aprovar la direcció territorial competent amb una negociació prèvia amb les organitzacions sindicals d'acord amb la normativa vigent.  
5. A aquest personal, se'ls podran aplicar les instruccions específiques que es puguen desenvolupar per part de la direcció general competent en matèria de personal docent i de funció pública.  
  
5. Professorat  
5.1. Horari del professorat  
1. La distribució i adequació de l'horari, l'horari dels òrgans unipersonals i de govern i el compliment de l'horari per part dels mestres estan regulats en el bloc II (Horari del personal docent) de l'annex I de l'Ordre de 29 juny 1992, de la Conselleria d'Educació, per la qual s'aproven les instruccions que regulen l'organització i el funcionament dels centres docents que imparteixen ensenyaments del segon cicle d'Educació Infantil, Preescolar, Primària, General Bàsica, Educació Especial, Secundària Obligatòria, Batxillerat i Formació Professional, mantinguts amb fons públics i que depenen de la Conselleria de Cultura, Educació i Ciència de la Generalitat Valenciana (DOGV 1826, 15.07.1992), i en el que disposa el Decret 89/2017, de 7 de juliol, del Consell, pel qual es modifiquen les disposicions transitòries del Decret 59/2016, de 13 de maig, del Consell, pel qual es fixa el nombre màxim d'alumnat i la jornada lectiva del personal docent en els nivells no universitaris regulats per la Llei orgànica 2/2006, de 3 de maig, d'educació, als centres docents no universitaris de la Comunitat Valenciana (DOGV 8084, 14.07.2017).  
  
2. La jornada laboral dels i les mestres serà, amb caràcter general, de 37 hores i 30 minuts setmanals. Durant els períodes lectius establits en el calendari escolar vigent, els i les mestres dedicaran a les activitats del centre 30 hores setmanals. La part lectiva de la jornada setmanal del personal docent que imparteix els ensenyaments regulats en la Llei orgànica 2/2006, de 3 de maig, d'educació, serà de 25 hores en Educació Infantil i Educació Primària, sense perjudici de les situacions de reducció de jornada que es consideren en la normativa vigent. Les restants hores de dedicació a les activitats del centre es distribuiran entre complementàries recollides en l'horari individual setmanal i complementàries computades mensualment. Les 7 hores i 30 minuts restants fins a completar la jornada laboral seran de lliure disposició del professorat per a la preparació de classes, el perfeccionament individual o qualsevol altra activitat pedagògica complementària.  
  
Els membres de la junta de personal docent no universitari que hagen cedit la totalitat del seu crèdit horari a la borsa d'hores i no gaudisquen de permís sindical, disposaran de cinc hores lectives setmanals per a efectuar tasques sindicals, que seran considerades a l'hora de confeccionar el seu horari lectiu.  
3. Durant els períodes laborals no lectius, la jornada laboral dels i les mestres estarà dedicada a les activitats que es determinen, entre altres:  
a) La realització d'activitats de formació permanent del professorat.  
  
b) L'avaluació de les activitats del curs escolar finalitzat contingudes en la programació general anual i en les programacions didàctiques.  
  
c) La programació i planificació del curs escolar següent.  
d) L'elaboració i desenvolupament de materials didàctics.  
e) La coordinació didàctica dels equips docents del centre mateix, i la coordinació amb els equips docents d'altres centres derivada dels plans de transició entre etapes.  
f) El desenvolupament d'activitats i programes d'investigació i innovació educativa.  
g) La posada en funcionament de programes d'orientació, reforç o aprofundiment amb l'alumnat que ho requerisca.  
h) Altres activitats complementàries, de caràcter pedagògic o de col·laboració en l'organització i funcionament del centre o amb l'Administració educativa.  
i) La planificació de les coordinacions es durà a terme tenint en compte l'horari d'atenció al centre dels especialistes del servei psicopedagògic que tinguen assignats.  
5.2. Distribució horària per a les especialitats  
1. Les relacions de llocs de treball docent dels centres públics de titularitat de la Generalitat que imparteixen el segon cicle d'Educació Infantil i Educació Primària es fixaran d'acord amb el que disposa l'Ordre 12/2013, de 14 de març, de la Conselleria d'Educació, Cultura i Esport, per la qual es fixen els criteris per a la determinació de les relacions de llocs de treball i es publiquen les plantilles tipus de les escoles infantils (segon cicle), col·legis públics d'Educació Primària, col·legis públics d'Educació Infantil i Primària i centres d'Educació Especial de titularitat de la Generalitat (DOGV 6988, 21.03.2013).  
  
2. La configuració de l'horari dels i les mestres, dins de les 25 hores corresponents a la part lectiva de la jornada setmanal, s'efectuarà de manera que garantisca l'atenció directa a l'alumnat dels diversos cursos i grups durant el seu horari de permanència en el centre.  
  
3. Per a la distribució de les hores corresponents a la part lectiva de la jornada setmanal disponibles, s'ha de tindre en compte:  
a) la plantilla del centre,  
b) l'adscripció del professorat als diversos llocs de treball,  
c) les especialitats que tinguen adquirides cada un dels i les mestres,  
  
d) la disponibilitat horària de tots els i les mestres del centre,  
  
e) la possibilitat d'agrupaments flexibles de l'alumnat per a determinades àrees i l'organització general del centre.  
4. Segons el que disposa el Reial decret 1594/2011, de 4 de novembre, pel qual s'estableixen les especialitats docents del cos de mestres que ocupen les seues funcions en les etapes d'Educació Infantil i d'Educació Primària, regulades en la Llei orgànica 2/2006, de 3 de maig, d'educació (BOE 270, 09.11.2011), les especialitats docents del cos de mestres que exerceixen les seues funcions en les etapes d'Educació Infantil i d'Educació Primària són les següents:  
a) Educació Infantil  
b) Educació Primària  
c) Llengua Estrangera: Anglés  
d) Llengua Estrangera: Francés  
e) Llengua Estrangera: Alemany  
f) Educació Física  
g) Música  
h) Pedagogia Terapèutica  
i) Audició i Llenguatge  
5.2.1. Especialitat d'Educació Infantil  
1. El professorat del cos de mestres amb l'especialitat d'Educació Infantil impartirà totes les àrees del currículum d'Educació Infantil, sense perjudici del que preveu l'apartat 3.2. pel que fa a la capacitació per a l'ensenyament del valencià segons l'Ordre 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià, i en llengües estrangeres en els ensenyaments no universitaris a la Comunitat Valenciana. En el segon cicle d'Educació Infantil podran tindre el suport, en la tasca docent, per mestres d'altres especialitats quan els ensenyaments impartits ho requerisquen.  
  
2. Als centres que tinguen incorporat el nivell educatiu de 2 a 3 anys, el professorat del cos de mestres amb l'especialitat d'Educació Infantil, que serà el tutor o tutora de l'aula, disposarà del suport i la col·laboració d'un educador o educadora d'Educació Infantil.  
3. Als centres en què el nombre de mestres siga superior al d'unitats, les funcions dels i les mestres sense tutoria es concretaran per l'equip de cicle d'acord amb els criteris següents:  
a) Serà un membre de l'equip de cicle i, com a tal, participarà i prendrà decisions en la concreció dels currículums, en l'elaboració de les programacions, en l'elecció del material de desenvolupament curricular, així com en el procés d'avaluació de cicle.  
b) Atendrà el grup d'alumnat d'Educació Infantil en els casos d'absència del mestre o mestra tutor.  
c) Donarà suport a totes les unitats del cicle, i especialment, durant el primer mes del curs escolar, en el període d'adaptació de l'alumnat dels grups de 3 anys.  
d) Col·laborarà amb els i les mestres tutors en les activitats de grup reduït i en l'atenció individualitzada de l'alumnat, així com en les activitats col·lectives del cicle: activitats fora del recinte escolar, tallers i altres.  
e) Podrà exercir, com la resta dels tutors i tutores, les tasques de coordinació de cicle o qualsevol altra tasca de coordinació docent o òrgan unipersonal.  
f) Substituirà, si s'escau, la mestra o mestre coordinador de cicle per tal que puga complir amb les funcions de coordinació de cicle.  
5.2.2. Especialitat d'Educació Primària  
El professorat del cos de mestres amb l'especialitat d'Educació Primària tindrà competència docent en totes les àrees d'aquest nivell, sense perjudici del que preveu l'apartat 3.2. pel que fa a la capacitació per a l'ensenyament del valencià segons l'Ordre 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià, i en llengües estrangeres en els ensenyaments no universitaris a la Comunitat Valenciana. Per a impartir Música, Educació Física, i les llengües estrangeres es requerirà, a més, estar en possessió de l'especialitat corresponent.  
  
5.2.3. Especialitat de Llengua Estrangera  
1. El professorat del cos de mestres amb una especialitat de Llengua Estrangera, impartirà les àrees de la seua especialitat i podrà impartir les àrees pròpies de l'especialitat d'Educació Primària.  
2. Quan les disponibilitats horàries del professorat adscrit a un lloc de l'especialitat de Llengua Estrangera no cobrisquen les necessitats que hi haja al centre i hi haja un altre mestre o mestra que haja adquirit aquesta especialitat, s'assignaran a aquest/a les hores que corresponguen. El professorat d'aquesta especialitat, una vegada atés el curs o àrea a què estiga adscrit el seu lloc de treball, impartirà les àrees pròpies de l'especialitat d'Educació Primària que no estiguen cobertes sempre que la planificació educativa així ho requerisca.  
3. Als alumnes matriculats en Francés a Educació Primària durant els anteriors cursos escolars, se'ls ha de respectar la seua opció lingüística i s'habilitaran llocs als seus centres per impartir les hores curriculars corresponents, tot això, amb la finalitat que l'alumnat matriculat en aquesta llengua estrangera puga mantindre la continuïtat cursant-la fins a concloure l'etapa. Per a garantir-ho, el centre educatiu ha de comunicar a la Inspecció Educativa les seues necessitats, i aquesta, al seu torn, remetrà la proposta al Servei de Gestió i Determinació de Plantilles de la Subdirecció General de Personal Docent.  
5.2.4. Especialitat d'Educació Física  
1. El professorat del cos de mestres amb l'especialitat d'Educació Física impartirà les àrees de la seua especialitat i podrà impartir les àrees pròpies de l'especialitat d'Educació Primària.  
2. Quan les disponibilitats horàries del professorat adscrit a un lloc de l'especialitat d'Educació Física no cobrisquen les necessitats que hi haja al centre i hi haja un altre mestre o mestra que haja adquirit aquesta especialitat, s'assignaran a aquest/a les hores que corresponguen. El professorat d'aquesta especialitat, una vegada atés el curs o àrea a què estiga adscrit el seu lloc de treball, impartirà les àrees pròpies de l'especialitat d'Educació Primària que no estiguen cobertes sempre que la planificació educativa així ho requerisca.  
5.2.5. Especialitat de Música  
1. El professorat del cos de mestres amb l'especialitat de Música, impartirà les àrees de la seua especialitat i podrà impartir les àrees pròpies de l'especialitat d'Educació Primària.  
2. Quan les disponibilitats horàries del professorat adscrit a un lloc de l'especialitat de Música no cobrisquen les necessitats que hi haja al centre i hi haja un altre mestre o mestra que haja adquirit aquesta especialitat, s'assignaran a aquest/a les hores que corresponguen. El professorat d'aquesta especialitat, una vegada atés el curs o àrea a què estiga adscrit el seu lloc de treball, impartirà les àrees pròpies de l'especialitat d'Educació Primària que no estiguen cobertes sempre que la planificació educativa així ho requerisca.  
  
5.2.6. Especialitats de Pedagogia Terapèutica i Audició i Llenguatge  
  
1. Quan les disponibilitats horàries del professorat adscrit a un lloc de l'especialitat de Pedagogia Terapèutica no cobrisquen les necessitats que hi haja al centre i hi haja un altre mestre o mestra que haja adquirit aquesta especialitat, s'assignaran a aquest/a les hores que corresponguen. El professorat d'aquesta especialitat, una vegada ateses les atribucions específiques de la seua especialitat, impartirà les àrees pròpies de l'especialitat d'Educació Primària que no estiguen cobertes sempre que la planificació educativa així ho requerisca.  
2. Quan les disponibilitats horàries del professorat adscrit a un lloc de l'especialitat d'Audició i Llenguatge no cobrisquen les necessitats que hi haja al centre i hi haja un altre mestre o mestra que haja adquirit aquesta especialitat, s'assignarà a aquest/a les hores que corresponguen. El professorat d'aquesta especialitat, una vegada ateses les atribucions específiques de la seua especialitat, impartirà les àrees pròpies de l'especialitat d'Educació Primària que no estiguen cobertes sempre que la planificació educativa així ho requerisca.  
3. Els i les mestres de les especialitats de Pedagogia Terapèutica i Audició i Llenguatge a centres educatius amb unitats específiques d'Educació Especial autoritzades, atendran preferentment l'alumnat escolaritzat en la unitat específica, però quan les necessitats ho permeten, podran atendre també un altre alumnat escolaritzat al centre, de manera transitòria o permanent, i duran a terme les funcions següents:  
   
a) Participar com a membre en la comissió de coordinació pedagògica.  
b) Col·laborar amb qui exercisca les funcions d'orientació al centre i amb els tutors i les tutores en el seguiment de l'alumnat amb necessitats específiques de suport educatiu.  
c) Col·laborar amb els tutors i les tutores en l'elaboració de les adaptacions curriculars.  
d) Intervindre directament en l'atenció educativa de l'alumnat amb necessitats específiques de suport educatiu, de manera coordinada amb el tutor o tutora i amb altres membres de l'equip docent.  
e) Informar i orientar els representants legals de l'alumnat amb el qual intervé per aconseguir el màxim nivell de col·laboració en el procés d'ensenyament i aprenentatge.  
4. Els i les especialistes de Pedagogia Terapèutica i Audició i Llenguatge, al costat de l'especialista en orientació educativa, assessoraran el professorat en l'atenció a l'alumnat amb necessitats específiques de suport educatiu a l'aula ordinària des d'una perspectiva inclusiva.  
  
5. L'especialista d'Audició i Llenguatge assessorarà i col·laborarà amb els i les mestres d'Educació Infantil en el disseny i implementació de programes d'estimulació del llenguatge oral dirigits a tot l'alumnat.  
  
5.3. Compliment de l'horari  
1. El compliment de l'horari per part del professorat està regulat en el bloc II (Horari del personal docent) de l'annex I de l'Ordre de 29 de juny de 1992, de la Conselleria de Cultura, Educació i Ciència, per la qual s'aproven les instruccions que regulen l'organització i el funcionament dels centres docents que imparteixen ensenyaments del segon cicle d'Educació Infantil, Preescolar, Primària, General Bàsica, Educació Especial, Secundària Obligatòria, Batxillerat i Formació Professional, mantinguts amb fons públics i que depenen de la Conselleria de Cultura, Educació i Ciència de la Generalitat Valenciana (DOGV 1826, 15.07.1992). No obstant això, i atés que els comunicats mensuals de faltes d'assistència i de puntualitat del professorat es realitzen per part dels centres en el sistema d'informació ITACA, no caldrà que siguen tramesos a la Inspecció d'Educació, ja que aquesta té accés a aquesta informació a través d'ITACA.  
  
2. En cas de previsió de falta d'assistència, el o la docent ha de facilitar, amb caràcter previ, el material i les orientacions específiques per a l'alumnat afectat a la direcció d'estudis.  
3. D'acord amb el que disposa el Decret 96/2014, de 13 de juny, del Consell, pel qual es determinen les condicions del règim d'absències al treball per malaltia o accident que no donen lloc a deducció de retribucions (DOGV 7299, 19.06.2014), els dies d'absència al treball que superen el nombre de quatre al llarg de l'any natural, i sempre que aquestes absències estiguen motivades per malaltia o per accident i que no donen lloc a una situació d'incapacitat temporal, comportaran la mateixa deducció de retribucions del 50 % prevista per als tres primers dies d'absència per incapacitat temporal, independentment del temps de prestació del servei.  
El descompte en nòmina no s'aplicarà a quatre dies d'absències al llarg de l'any natural, dels quals només tres podran ser dies consecutius. Quan hi haja successius nomenaments temporals, els quatre dies seran per al conjunt de l'any i no per a cada un dels nomenaments.  
  
5.4. Substitució de docents  
1. S'actuarà d'acord amb el que disposa la Resolució de 21 de desembre de 2015, del director general de Centres i Personal Docent, per la qual s'acorda la publicació de l'addenda subscrita per la Conselleria d'Educació, Investigació, Cultura i Esport i les organitzacions sindicals, per la qual es modifica el sistema de provisió de llocs de treball en règim d'interinitat, aprovada per Resolució de 26 de novembre de 2010 (DOGV 7689, 31.12.2015), i en les instruccions que la desenvolupen.  
2. Els centres docents han de vetlar perquè les absències dels docents queden registrades degudament en l'aplicació informàtica corresponent (ITACA) des del primer dia d'absència i indicant-ne les causes.  
5.5. Notificació de la participació en l'exercici del dret de vaga del personal docent i no docent  
La notificació de la participació en l'exercici del dret de vaga del personal docent i no docent dels centres docents s'efectuarà per part de la direcció del centre, per mitjà de l'aplicació informàtica ITACA i d'acord amb les instruccions puntuals elaborades al respecte pel secretari autonòmic d'Educació i Investigació.  
5.6. Prevenció de riscos laborals en el sector docent  
Atenent a l'article 25 de la Llei 31/1995, de 8 de novembre, de prevenció de riscos laborals (BOE 269, 10.11.1995), per a garantir la protecció dels treballadors i treballadores sensibles a determinats riscos recomanada en els informes mèdics laborals sobre adaptació del lloc de treball emesos pels metges i metgesses de medicina del treball del Servei de Prevenció de Riscos Laborals de l'Institut Valencià de Seguretat i Salut en el Treball (INVASSAT) caldrà ajustar-se al següent:  
  
1. L'informe mèdic ha de ser remés per l'INVASSAT a la Subdirecció General de Personal Docent i a l'interessat o interessada.  
2. El o la docent ho comunicarà a la direcció del seu centre de treball.  
3. Quan l'informe faça referència a canvi d'adscripció de destinació, canvi d'especialitat d'entre les seues especialitats reconegudes en el seu mateix centre o a l'adequació d'horari i/o jornada, per part de l'òrgan competent en matèria de personal docent o de la direcció del centre, segons la distribució competencial, es procurarà adaptar allò que siga procedent d'acord amb l'INVASSAT.  
4. Quan l'informe determine que el o la docent ha d'usar de manera habitual un material el qual el centre ja dispose, aquest l'ha de posar a disposició del o la docent.  
5. Quan el centre dispose d'aquest material però aquest estiga ubicat en una aula, el docent haurà d'impartir docència prioritàriament en aquesta aula.  
6. Quan l'informe determine que el docent ha d'usar de manera habitual un equip d'amplificació vocal portàtil, la direcció del centre educatiu ho ha de notificar a la Subdirecció General de Personal Docent, que comprovarà la situació jurídica del o la docent esmentada, la seua destinació, etc. Aquesta unitat realitzarà els tràmits de contractació oportuns i l'enviarà al centre per a ús exclusiu del o la docent mentre romanga en aquell centre de treball. Quan el o la docent canvie de lloc de treball a un altre centre educatiu, la direcció del centre ho ha de notificar a la Direcció General de Centres i Personal Docent perquè es produïsca el trasllat del material i se'n deixe constància.  
  
7. Als efectes de facilitar les actuacions, les delegades i delegats de prevenció de riscos laborals disposaran de quatre hores setmanals, dues de les quals seran lectives.  
  
  
  
  
6. Ensenyaments  
6.1. Ensenyaments d'Educació Infantil  
6.1.1. Avaluació dels processos d'aprenentatge i ensenyament i informació a les famílies  
1. Pel que fa a l'avaluació, els documents oficials de l'historial educatiu dels infants i la informació a les famílies s'han d'atindre al que disposa l'Ordre de 24 de juny de 2008, de la Conselleria d'Educació, sobre la avaluació en l'etapa d'Educació Infantil (DOGV 5814, 25.07.2008).  
2. L'avaluació del procés d'aprenentatge dels xiquets i xiquetes es farà en termes qualitatius i expressarà puntualment els progressos efectuats i, si és procedent, les mesures complementàries adoptades per a l'alumnat que ho requerisca.  
3. Ateses les característiques d'aquesta etapa educativa, i, com que no té caràcter ni de promoció ni de qualificació per a l'alumnat, aquesta avaluació serà eminentment formativa.  
6.1.2. Incorporació a l'etapa i entrevista amb les famílies  
1. Abans de l'inici del curs, una vegada que s'han fet públiques les llistes dels xiquets i xiquetes admesos en el primer curs del segon cicle d'Educació Infantil, o en el nivell de 2-3 anys si aquest es troba implantat en el centre, l'equip docent i la direcció del centre convocaran les persones que tinguen la pàtria potestat o tutela dels xiquets i xiquetes a una reunió en la qual figuraran com a punts de l'ordre del dia el funcionament del centre i els aspectes que es consideren necessaris sobre la col·laboració i participació de les famílies.  
2. A fi que tots els xiquets i xiquetes tinguen la possibilitat d'adaptació i d'atenció més individualitzada, la incorporació de l'alumnat del primer curs del segon cicle de l'Educació Infantil es farà en grups reduïts de quatre o cinc. El centre tindrà autonomia per a organitzar el calendari i l'horari d'incorporació d'aquests grups i el procediment haurà de concloure com a màxim el 28 de setembre de 2018. En tot cas, el període d'adaptació haurà de ser flexible, d'acord amb el nombre d'alumnat, però sense superar la data indicada.  
La prioritat en l'entrada de l'alumnat en els primers dies d'activitat escolar es farà tenint en compte els següents criteris:  
a) Existència de germans o germanes matriculats al centre.  
b) Necessitats familiars: horaris de treball del pare i la mare.  
c) Qualsevol altra circumstància que obligue a valorar la prioritat de l'entrada del xiquet o xiqueta a l'escola.  
3. Durant el mes de setembre es farà, exclusivament per part dels tutors i tutores dels xiquets i xiquetes que inicien l'escolaritat en el segon cicle, o en el nivell de 2-3 anys si aquest es troba implantat en el centre, l'entrevista inicial amb els pares i mares, i prèviament a la incorporació de l'alumnat. Una vegada omplit el model d'entrevista, formarà part de l'historial educatiu de l'alumnat. El calendari d'avaluació i de lliurament d'informació als representants legals de l'alumnat es tractarà en aquesta entrevista inicial.  
4. Amb una periodicitat almenys trimestral i, amb un llenguatge senzill i fàcil d'interpretar, s'elaborarà un informe per als representants legals de l'alumnat que s'ajustarà als continguts desenvolupats al llarg del trimestre; l'informe reflectirà el progrés aconseguit pel xiquet o xiqueta i, si és procedent, les mesures educatives complementàries que s'hagen adoptat. El model d'informe figurarà en el projecte educatiu.  
  
6.1.3. Continguts educatius en l'Educació Infantil  
1. Els continguts educatius de l'Educació Infantil s'organitzaran en àrees corresponents a àmbits propis de l'experiència i del desenvolupament infantil, i s'aplicaran per mitjà d'unitats globalitzades que tinguen interés i significat per als xiquets i xiquetes.  
2. Els mètodes de treball es basaran en les experiències, les activitats que es facen al voltant dels aprenentatges i el joc, i es desenvoluparan en un ambient d'afecte i confiança, per a potenciar la seua autoestima i integració social.  
3. Els continguts s'organitzaran d'acord amb les àrees següents:  
  
a) El coneixement de si mateix i l'autonomia personal.  
b) El medi físic, natural, social i cultural.  
c) Els llenguatges: comunicació i representació.  
4. La distribució de temps i ritmes d'activitat escolar s'establirà de manera flexible i inclourà activitats que permeten respectar els ritmes d'aprenentatge, joc i descans dels xiquets i xiquetes.  
5. L'activitat educativa en el nivell de 2-3 anys, si aquest es troba implantat en el centre, s'organitzarà d'acord amb la perspectiva globalitzadora de l'etapa i de manera que puga donar resposta a les necessitats biològiques d'alimentació, d'higiene, de descans, de seguretat i de comunicació, entre altres. En tot moment caldrà atindre's al que disposa el Decret 37/2008, de 28 de març, del Consell (DOGV 5734, 03.04.2008), pel qual s'estableixen els continguts educatius del primer cicle d'Educació Infantil a la Comunitat Valenciana.  
6. En el nivell de 2-3 anys, si aquest es troba implantat en el centre, l'equip educatiu, d'acord amb les característiques del centre, de l'aula i de l'alumnat, redactarà un pla de salut i higiene segons el model de document que facilitarà la Direcció General de Política Educativa. Aquest pla haurà d'estar elaborat abans de la incorporació de l'alumnat al centre.  
6.1.4. Ensenyaments de Religió  
En el segon cicle d'Educació Infantil caldrà atindre's al que estableix la disposició addicional única del Reial decret 1630/2006, de 29 de desembre (BOE 4, 04.01.2007), i la disposició addicional única del Decret 38/2008 (DOGV 5734, 03.04.2008), de manera que no supose cap discriminació el fet de rebre o no aquests ensenyaments.  
  
6.2. Ensenyaments d'Educació Primària  
6.2.1. Avaluació i promoció  
1. Pel que fa a l'avaluació i promoció de l'alumnat, així com als documents oficials del procés d'avaluació, caldrà atindre's al que disposa el capítol III del Decret 108/2014, i l'Ordre 89/2014, de 9 de desembre, de la Conselleria d'Educació, Cultura i Esport, per la qual s'estableixen els documents oficials d'avaluació i es concreten aspectes de l'ordenació general de l'Educació Primària a la Comunitat Valenciana (DOGV 7422, 12.12.2014).  
2. L'ompliment dels documents oficials d'avaluació s'ha de fer d'acord amb el que disposa la Resolució de 5 de març de 2008, de la Direcció General d'Ordenació i Centres Docents, per la qual es dicten instruccions per a formalitzar els documents bàsics d'avaluació i s'estableix el procediment de sol·licitud d'assignació del número d'historial acadèmic per a Educació Primària i Educació Secundària Obligatòria (DOGV 5724, 14.03.2008).  
3. Les adaptacions curriculars individuals significatives que adapten continguts, criteris d'avaluació o estàndards d'aprenentatge avaluables per tal d'atendre l'alumnat amb necessitats educatives especials que les necessite, es programaran partint del nivell de competència curricular de l'alumne o alumna. Aquestes adaptacions han de ser elaborades per l'equip docent i seran autoritzades pel director o directora del centre. Aquestes adaptacions es duran a terme buscant el màxim desenvolupament possible de les competències, i l'avaluació contínua i la promoció prendran com a referent els elements fixats en aquestes adaptacions. Els resultats de l'avaluació de les àrees que hagen estat objecte d'adaptació curricular individual significativa s'expressaran en els mateixos termes i amb les mateixes escales que estableix la normativa vigent.  
4. En aquests casos, el personal docent del centre facilitarà informació i dedicarà una especial atenció a les famílies.  
6.2.2. Avaluació del sistema educatiu  
1. Segons la normativa vigent, les administracions educatives tenen l'obligació de fer l'avaluació final de tercer d'Educació Primària i l'avaluació final amb caràcter diagnòstic de sisé d'Educació Primària, amb la finalitat d'avaluar el sistema educatiu valencià.  
2. L'avaluació de tercer d'Educació Primària serà censal per a tot l'alumnat matriculat en aquest nivell i es farà mitjançant la realització de qüestionaris de context i altres instruments d'avaluació.  
3. L'avaluació final amb caràcter diagnòstic de sisé d'Educació Primària serà mostral i es farà per mitjà de la realització de qüestionaris de context i de qüestionaris cognitius relacionats amb les competències clau, únicament per part d'una mostra representativa d'alumnat matriculat en sisé d'Educació Primària, dels centres sostinguts amb fons públics de la Generalitat Valenciana que siguen seleccionats.  
  
4. L'aplicació de les proves de sisé es farà per personal funcionari extern al centre educatiu en el qual estiga matriculat l'alumnat seleccionat.  
5. La direcció general amb competències en l'avaluació del sistema educatiu i la direcció general amb competències en personal docent dictaran les instruccions escaients per a l'aplicació d'aquestes proves.  
6.2.3. Ensenyaments de Religió  
Pel que fa als ensenyaments de Religió en Educació Primària, caldrà atindre's al que estableix la disposició addicional segona del Reial decret 126/2014, de 28 de febrer (BOE 52, 01.03.2014), així com als articles 4.3.b i 4.6 del Decret 108/2014, de 4 de juliol, del Consell, pel qual s'estableix el currículum i es desplega l'ordenació general de l'Educació Primària a la Comunitat Valenciana (DOGV 7311, 07.07.2014), modificat pel Decret 136/2015, de 4 de setembre, del Consell (DOGV 7611, 09.09.2015) i el Decret 88/2017, de 7 de juliol, del Consell (DOGV 8084, 14.07.2017).  
  
7. Alumnat  
7.1. Drets i deures de l'alumnat  
És d'aplicació el Decret 39/2008, de 4 d'abril, del Consell, sobre la convivència als centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i serveis (DOGV 5738, 09.04.2008).  
7.2. Reclamació de qualificacions  
Caldrà atindre's al que estableix l'Ordre 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga (DOGV 6680, 28.12.2011).  
7.3. Alumnat amb necessitat específica de suport educatiu, necessitats educatives especials o necessitats de compensació educativa  
El procediment per a l'admissió de l'alumnat amb necessitats de compensació i necessitats educatives especials es regula per l'Ordre 7/2016, de 19 d'abril, de la Conselleria d'Educació, Investigació, Cultura i Esport, que en l'article 24 encomana als serveis o gabinets psicopedagògics que elaboren un informe previ a l'escolarització, per a la determinació de les necessitats de compensació i de les necessitats educatives especials.  
1. Per a l'alumnat amb necessitat específica de suport educatiu, s'aplicaran les disposicions i instruccions següents:  
a) Decret 39/1998, de 31 de març, del Govern Valencià, d'ordenació de l'educació per a l'atenció de l'alumnat amb necessitats educatives especials (DOGV 3224, 17.04.1998), modificat pel Decret 227/2003, de 14 de novembre, del Consell de la Generalitat (DOGV 4632, 18.11.2003).  
b) Ordre 89/2014, de 9 de desembre, de la Conselleria d'Educació, Cultura i Esport, per la qual s'estableixen els documents oficials d'avaluació i es concreten aspectes de l'ordenació general de l'Educació Primària a la Comunitat Valenciana (DOGV 7422, 12.12.2014).  
  
c) Ordre de 16 de juliol de 2001, per la qual es regula l'atenció a l'alumnat amb necessitats educatives especials escolaritzat en centres d'Educació Infantil (segon cicle) i d'Educació Primària (DOGV 4087, 17.09.2001), llevat de l'article 5, derogat per l'Ordre 89/2014.  
d) Ordre d'11 de novembre de 1994, de la Conselleria d'Educació i Ciència, per la qual s'estableix el procediment d'elaboració del dictamen per a l'escolarització dels alumnes amb necessitats educatives especials (DOGV 2430, 18.01.1995).  
e) Ordre de 15 de maig de 2006, de la Conselleria de Cultura, Educació i Esport, per la qual s'estableix el model d'informe psicopedagògic i el procediment de formalització (DOGV 5270, 31.05.2006).  
  
f) Reial decret 943/2003, de 18 de juliol, pel qual es regulen les condicions per a flexibilitzar la durada dels diversos nivells i etapes del sistema educatiu per a l'alumnat superdotat intel·lectualment (BOE 182, 31.07.2003).  
g) Ordre de 14 de juliol de 1999, de la Conselleria de Cultura, Educació i Ciència, per la qual es regulen les condicions i el procediment per a flexibilitzar, excepcionalment, la durada del període d'escolarització obligatòria de l'alumnat que té necessitats educatives especials derivades de condicions personals de superdotació intel·lectual (DOGV 3554, 05.08.1999), excepte els articles 4.1 i 4.2, derogats per l'Ordre 89/2014.  
h) Instrucció de 3 d'abril de 2012, de la Direcció General d'Ordenació i Centres Docents, per la qual s'estableix el procediment que cal seguir en els casos de sol·licitud d'autorització de permanència extraordinària en Educació Infantil i es dicten criteris per a la valoració de les sol·licituds, llevat de la instrucció sisena. Així, per a l'alumnat que estiga un any més en l'etapa d'Educació Infantil per la resolució favorable de la sol·licitud regulada en la instrucció anterior, l'edat màxima de permanència en l'etapa d'Educació Primària serà en tot cas de catorze anys d'edat complits en l'any de finalització de l'etapa.  
  
2. En relació amb l'alumnat que presenta necessitats de compensació educativa, caldrà atindre's al que estableixen les disposicions i instruccions següents:  
a) Ordre de 4 de juliol de 2001, de la Conselleria de Cultura i Educació, per la qual es regula l'atenció a l'alumnat amb necessitats de compensació educativa (DOGV 4044, 17.07.2001).  
b) Ordre de 21 de novembre de 2006, de la Conselleria de Cultura, Educació i Esport, per la qual es determinen els criteris i procediments per a l'atenció hospitalària i domiciliària de l'alumnat que requerisca compensació educativa en Educació Primària i Educació Secundària Obligatòria (DOGV 5414, 26.12.2006).  
c) Les instruccions de la Direcció General de Política Educativa per la qual es regula el funcionament de les unitats pedagògiques hospitalàries ubicades en hospitals públics de la Comunitat Valenciana per al curs 2017-2018.  
3. D'acord amb la Llei 10/2014, de 29 de desembre, de la Generalitat, de salut de la Comunitat Valenciana (DOGV 7434, 31.12.2014), modificada per la Llei 8/2018, de 20 d'abril, de la Generalitat, de modificació de la Llei 10/2014, de 29 de desembre, de la Generalitat, de salut de la Comunitat Valenciana, en el seu article 59.6, perquè els menors escolaritzats amb problemes de salut que necessiten atenció sanitària puguen seguir el procés escolar amb la màxima normalitat possible, cada centre educatiu s'adscriurà al centre de salut més proper, des d'on es garantirà, d'acord amb la valoració de les necessitats, l'atenció sanitària específica que siga necessària. L'adscripció dels centres educatius d'ensenyament obligatori als centres de salut es regula mitjançant l'Ordre de 29 de juliol de 2009, de la Conselleria de Sanitat, per la qual es desenvolupen els drets de salut de xiquets i adolescents en el medi escolar (DOGV 6079, 14.08.2009). En l'article 4 s'indica que durant el mes de setembre de cada curs escolar, el director del centre educatiu facilitarà al coordinador mèdic del centre de salut un llistat de l'alumnat escolaritzat afectat per malalties cròniques. En cas que hi haja alumnes amb malalties cròniques que s'incorporen al centre una vegada iniciat el curs, la direcció del centre ha de comunicar aquesta circumstància al coordinador mèdic del centre de salut.  
  
7.4. Alumnat nouvingut  
1. Per a l'admissió i la matriculació de l'alumnat nouvingut s'haurà de tindre en compte el que s'estableix en la normativa bàsica en aquesta matèria:  
a) L'article 9 de la Llei orgànica 4/2000, d'11 de gener, sobre drets i llibertats dels estrangers a Espanya i la integració social d'aquests, en la redacció que en fa la Llei orgànica 2/2009, d'11 de desembre, de reforma de la Llei orgànica 4/2000, d'11 de gener, sobre drets i llibertats dels estrangers a Espanya i la integració social d'aquests (BOE 299, 12.12.2009).  
b) El Reial decret 557/2011, de 20 d'abril, pel qual s'aprova el Reglament de la Llei orgànica 4/2000, sobre drets i llibertats dels estrangers a Espanya i la integració social d'aquests, després de la reforma corresponent per la Llei orgànica 2/2009 (BOE 103, 30.04.2011).  
  
c) L'article 14.5 del Reial decret 126/2014, de 28 de febrer, pel qual s'estableix el currículum bàsic de l'Educació Primària (BOE 52, 01.03.2014).  
2. L'escolarització de l'alumnat nouvingut que vulga incorporar-se a l'Educació Infantil o a l'Educació Primària es durà a terme segons les circumstàncies, els coneixements, l'edat i l'historial acadèmic d'aquest. Així mateix, caldrà ajustar-se al que estableix la Resolució de 5 de juny de 2018, de la Conselleria d'Educació, Investigació, Cultura i Esport, per la qual es dicten instruccions i orientacions per a actuar en l'acollida d'alumnat nouvingut, especialment el desplaçat, als centres educatius de la Comunitat Valenciana (DOGV 8314, 11.06.2018).  
  
3. En l'Educació Infantil, es procedirà d'acord amb la normativa d'escolarització vigent, els criteris generals d'admissió d'alumnat i l'edat de l'alumne o alumna. Una vegada incorporat al seu grup d'edat i després d'una valoració inicial de la competència curricular i del grau de coneixement de les llengües vehiculars de l'ensenyament, feta pel centre, l'equip docent del cicle determinarà si és procedent establir alguna adaptació curricular o una altra mesura d'atenció a la diversitat per a donar resposta a l'alumne o alumna.  
4. En l'Educació Primària, els que presenten un desfasament en el seu nivell de competència curricular de més de dos anys podran ser escolaritzats en el curs inferior al que els correspondria per edat. Per a aquest alumnat s'adoptaran les mesures de reforç necessàries que en faciliten la integració escolar i la recuperació d'aquest desfasament i li permeten continuar amb aprofitament els seus estudis. En el cas de superar aquest desfasament, s'incorporaran al curs corresponent a l'edat que tenen.  
5. Serà preceptiva l'avaluació d'aquest alumnat, si bé el seu tutor o tutora, oït l'equip docent, assessorat pel Servei Psicopedagògic Escolar o Gabinet Psicopedagògic Escolar autoritzat, i amb el vistiplau de la direcció del centre, podrà determinar-ne la no avaluació en les àrees que s'establisca, durant els primers mesos després de la incorporació de l'alumnat i quan el seu grau de desconeixement de la llengua vehicular de l'ensenyament així ho aconselle. En aquest supòsit, en els documents oficials d'avaluació i en la informació a les famílies dels resultats de l'avaluació, es farà constar aquesta circumstància, així com les adaptacions curriculars i actuacions docents efectuades en aquest sentit.  
  
7.5. Criteris per a la confecció de grups de l'alumnat  
Els equips directius confeccionaran els grups d'alumnat tenint en compte els criteris següents:  
a) Els grups han de ser homogenis pel que fa al nombre i se n'exclourà en la composició tot criteri discriminatori.  
b) L'adscripció de l'alumnat amb necessitat específica de suport educatiu, necessitats educatives especials o necessitats de compensació educativa escolaritzat en els diferents grups d'un mateix curs, es durà a terme de manera equilibrada i se n'exclourà en la composició tot criteri discriminatori.  
c) L'alumnat que romanga un any més en un curs serà també distribuït de manera equilibrada.  
7.6. Accés als centres  
1. Les condicions d'accés als centres s'inclouran en les seues normes d'organització i funcionament.  
2. Amb caràcter general i a fi d'evitar l'absentisme escolar i de preservar la defensa de l'interés superior dels menors, els centres hauran de permetre l'accés de l'alumnat al centre durant tota la jornada escolar, encara que això no supose, necessàriament, que se li permeta l'accés a l'aula corresponent.  
En qualsevol cas, s'haurà de garantir una atenció educativa correcta a aquest alumnat.  
7.7. Alumnat que no compleix el requisit d'edat per a cursar ensenyaments elementals i/o professionals de Música i de Dansa  
L'Ordre 28/2011, de 10 de maig, de la Conselleria d'Educació (DOGV 6522, 17.05.2011), modificada per l'Ordre 49/2015, de 14 de maig, de la Conselleria d'Educació, Cultura i Esport, per la qual es regula l'admissió, l'accés i la matrícula, així com els aspectes d'ordenació general, per a l'alumnat que cursa els ensenyaments elementals i professionals de Música i Dansa a la Comunitat Valenciana (DOGV 7526, 15.05.2015), preveu en l'article seté la possibilitat d'accedir als ensenyaments elementals i professionals de Música i Dansa d'aspirants amb característiques excepcionals, que no reunisquen els requisits d'edat. Entre la documentació exigida per a la sol·licitud figura una informació que haurà de facilitar el professorat del centre en què es troba matriculat l'alumnat amb el vist i plau de la direcció, d'acord amb el model d'informe amb indicadors d'excepcionalitat que s'estipulen des de la direcció general competent en ensenyaments de règim especial. Aquest informe se sol·licitarà a la direcció del centre per part dels representants legals de l'alumnat.  
  
8. Matrícula  
1. D'acord amb el Decret 40/2016, de 15 d'abril, pel qual es regula l'accés als centres docents públics i privats concertats que imparteixen ensenyaments de règim general (DOGV 7762, 18.04.2016), la matriculació de l'alumnat en un centre públic o privat concertat suposarà respectar el projecte educatiu del centre i el caràcter propi, que haurà de respectar al seu torn els drets reconeguts a l'alumnat i a les seues famílies en les lleis i el que s'estableix en l'apartat 5 de l'article 2 del decret esmentat.  
2. Els centres docents públics i privats concertats estan obligats a mantindre escolaritzat l'alumnat fins al final de l'ensenyament obligatori, excepte el canvi de centre produït per voluntat familiar o per aplicació de la normativa sobre convivència dels centres docents en l'apartat que regula els drets i deures de l'alumnat.  
  
3. En els supòsits de no-convivència dels progenitors de l'alumne o alumna per motius de separació, divorci, ruptura de parella de fet o situació anàloga, s'aplicarà, en el procediment d'admissió i en el canvi de centre educatiu de l'alumnat en els centres docents públics i privats concertats que imparteixen Educació Infantil i/o Educació Primària de la Comunitat Valenciana, la Resolució de 28 de març de 2014, del director general de Centres i Personal Docent, per la qual es dicten instruccions en relació amb l'escolarització de l'alumnat els pares del qual no convisquen per motius de separació, divorci o situació anàloga (DOGV 7247, 03.04.2014).  
8.1. Documents de matrícula  
1. D'acord amb l'article 54 de l'Ordre 7/2016, de 19 d'abril, de la Conselleria d'Educació, Investigació, Cultura i Esport, per la qual es regula el procediment d'admissió de l'alumnat als centres docents sostinguts amb fons públics de la Comunitat Valenciana que imparteixen ensenyaments d'Educació Infantil, Educació Primària, Educació Secundària Obligatòria i Batxillerat (DOGV 7765, 21.04.2016) per a la formalització de la matrícula, a més de la sol·licitud presentada en el seu dia, s'aportaran:  
a) El llibre de família o en el seu defecte, un certificat de la inscripció de naixement lliurada pel Registre Civil. Aquesta documentació haurà d'acreditar que l'alumne o alumna compleix els requisits d'edat establits en els articles 12 i 16 de la Llei orgànica 2/2006, d'Educació.  
  
A aquest efecte s'ha de comprovar que l'alumne o alumna compleix o complirà el requisit de l'edat exigida, abans que finalitze l'any natural en què s'inicia el curs acadèmic a què pretén accedir.  
b) Quan es tracte d'alumnat procedent d'un altre centre, presentarà la certificació de baixa del centre anterior amb expressió de la seua situació acadèmica.  
La documentació aportada haurà d'acreditar que l'alumne o alumna compleix els requisits acadèmics exigits per l'ordenament jurídic vigent per al nivell educatiu i curs a què pretén accedir.  
Aquesta certificació s'ajustarà al model vigent i hi constaran els estudis que realitza o ha realitzat l'alumne o alumna en aquest any acadèmic.  
c) El document sanitari obligatori per a l'inici d'etapa educativa establit per la conselleria competent en matèria de sanitat o en el seu defecte, còpia de la sol·licitud d'aquest. En tot cas, haurà de lliurar el certificat amb anterioritat a l'inici de les activitats lectives. Aquest document es facilitarà en els centres sanitaris i serà omplit gratuïtament pel facultatiu que tinga al seu càrrec el control sanitari de l'alumne o alumna.  
2. Quan el canvi de centre es produïsca sense procés d'admissió, la documentació a què es refereix l'apartat anterior es remetrà d'ofici d'un centre a un altre.  
3. En l'ensenyament obligatori, en el cas en què en el moment de la matrícula no es puga aportar tota la documentació requerida, es podrà efectuar la matrícula, condicionada al lliurament posterior de la documentació esmentada, llevat de la documentació que certifique la situació acadèmica.  
8.2. NIA  
1. L'Ordre de 29 d'abril de 2009, de la Conselleria d'Educació, per la qual es regula el número identificatiu de l'alumnat (NIA) de la Comunitat Valenciana (DOGV 6026, 02.06.2009), regula l'assignació d'un número d'identificació personal (NIA) a cada alumne i alumna, per a facilitar la gestió dels processos referents a la documentació de l'alumnat al llarg de la seua vida escolar.  
2. El NIA l'assignarà la Conselleria d'Educació, d'acord amb el procediment indicat en l'article 4 de l'Ordre de 29 d'abril de 2009, i es farà constar en tota la documentació oficial en què es necessite identificar un alumne o alumna.  
3. Els centres docents emetran per a cada alumne i alumna una targeta que servirà com a document acreditatiu del número d'identificació de l'alumnat.  
  
9. Col·legis rurals agrupats  
Per al desenvolupament dels aspectes relacionats amb l'organització i funcionament del reglament orgànic i funcional de les escoles d'Educació Infantil i dels col·legis d'Educació Primària als col·legis rurals agrupats s'atendrà al que disposa:  
1. L'Ordre de 15 de maig de 1997, de la Conselleria de Cultura, Educació i Ciència, per la qual es regula la constitució de col·legis rurals agrupats d'Educació Infantil i Educació Primària a la Comunitat Valenciana (DOGV 3028, 04.07.1997).  
2. L'Ordre de 10 de maig de 1999, de la Conselleria de Cultura, Educació i Ciència, per la qual s'adapten les normes que conté el Reglament orgànic i funcional de les escoles d'Educació Infantil i dels col·legis d'Educació Primària als col·legis rurals agrupats (DOGV 3518, 16.06.1999).  
3. L'Ordre 44/2012, de 11 de juliol, de la Conselleria d'Educació, Formació i Ocupació, per la qual es regula el règim que es pot aplicar al professorat que presta serveis en més d'un centre docent públic d'ensenyament no universitari de titularitat de la Generalitat (DOGV 6820, 17.07.2012).  
  
10. Altres aspectes relatius a l'organització i el funcionament dels centres  
10.1. Incidències d'inici de curs  
Durant els dies previs a la data d'inici de les activitats escolars del curs 2018-2019, les direccions dels centres educatius comunicaran a les inspeccions territorials d'Educació les incidències i necessitats dels centres que puguen dificultar que l'inici de curs es desenvolupe amb normalitat, a l'efecte que des de la inspecció es puguen efectuar actuacions de suport i de supervisió.  
10.2. Participació de voluntariat als centres docents  
1. A fi de promoure l'obertura dels centres docents a l'entorn i de millorar l'oferta de les actuacions educatives dutes a terme pels centres, aquests podran establir vincles associatius amb diverses xarxes de voluntariat, associacions culturals o altres agents socials, amb l'autorització prèvia del consell escolar.  
2. S'entén per persona voluntària tota persona física que, per lliure determinació, sense rebre contraprestació ni que hi intervinga obligació o deure jurídic, efectue les activitats que determine el consell escolar i estiguen recollides en la programació general anual del centre.  
3. En cap cas es podran dur a terme activitats de voluntariat en els llocs reservats a personal remunerat.  
Les persones que desenvolupen funcions en una organització com a professionals o tinguen amb aquesta una relació laboral, mercantil o qualsevol altra subjecta a retribució econòmica, no podran dur a terme activitats de voluntariat relacionades amb l'objecte de la seua relació laboral o servei remunerat en l'entitat.  
10.3. Ús social dels centres educatius públics  
1. La conselleria competent en matèria d'educació, els ajuntaments i els centres públics podran promoure l'ús social dels edificis i les instal·lacions dels centres educatius públics, fora de l'horari escolar, per part de persones físiques o jurídiques sense ànim de lucre, per a la realització d'activitats educatives, culturals, artístiques i esportives que no impliquen obligacions jurídiques contractuals.  
2. L'ús social dels centres públics no ha d'interferir, dificultar o impedir les activitats ordinàries dels centres dins de l'horari escolar.  
  
3. Correspon als ajuntaments resoldre sobre l'ús social, fora de l'horari escolar, en el cas dels centres que siguen de titularitat pública.  
4. Les persones físiques o jurídiques autoritzades per a l'ús d'edificis educatius han de contractar, en tots els casos, una pòlissa d'assegurances que done cobertura sobre la seua responsabilitat civil i la del personal al seu servei, que derive de l'ús i de l'activitat, pels danys i els perjudicis que per la seua activitat es puguen ocasionar mentre es realitza.  
5. En aquest sentit, es podrà aplicar l'Ordre de 27 de novembre de 1984 (DOGV 211, 13.12.1984), per la qual es regula la utilització de les instal·lacions i dependències dels centres públics de Preescolar, Educació General Bàsica, d'Educació Especial i Educació Permanent d'Adults.  
10.4. Salut i seguretat als centres  
Queden prohibides les activitats que perjudiquen la salut pública i, en particular, la publicitat, l'expedició i el consum de tabac i de begudes alcohòliques, així com la col·locació de màquines expenedores d'aliments que no oferisquen productes saludables. Així mateix, la pràctica d'activitats fisicoesportives als centres educatius es durà a terme d'acord amb les condicions de seguretat establides en la normativa vigent.  
  
10.5. Mesures d'emergència i plans d'autoprotecció del centre  
1. Normativa vigent: Decret 32/2014, de 14 de febrer, del Consell, pel qual s'aprova el Catàleg d'Activitats amb Risc de la Comunitat Valenciana i es regula el Registre Autonòmic de Plans d'Autoprotecció (DOGV 7215, 17.02.2014) i Ordre 27/2012, de 18 de juny, de la Conselleria d'Educació, Formació i Ocupació, sobre plans d'autoprotecció o mesures d'emergència dels centres educatius no universitaris de la Comunitat Valenciana (DOGV 6804, 26.06.2012).  
  
2. El projecte de gestió del centre inclourà les mesures d'emergència i, si és el cas, un pla d'autoprotecció, d'acord amb el que s'estableix en la normativa sobre la matèria, la implantació de la qual és responsabilitat de l'equip directiu. En aquest projecte es detallaran els mecanismes i els mitjans disponibles per a fer front a qualsevol incidència que afecte la seguretat de les instal·lacions del recinte escolar o de les persones que l'utilitzen.  
3. Per a la seua possible divulgació entre les forces i els cossos de protecció civil, així com per al seu registre i control administratiu, les mesures d'emergència i, si és el cas, el pla d'autoprotecció del centre s'hauran d'allotjar en l'aplicació informàtica que es determine a aquest efecte per a aquest procés.  
4. Les mesures d'emergència i, si és el cas, el pla d'autoprotecció, contindran un pla d'emergència, així com els distints procediments de control d'accés de persones alienes al centre educatiu, d'eixides justificades de l'alumnat durant el període lectiu i d'actuació davant d'un accident o incident escolar.  
5. El pla d'emergència haurà de recollir els passos que s'han de seguir des que es produeix una situació d'emergència fins que les persones que es troben en un centre escolar estan protegides. Totes les persones que formen la comunitat educativa han de conéixer el contingut d'aquest pla i els mecanismes de la seua posada en marxa. El pla ha de contemplar la realització de simulacres, almenys un en cada curs escolar amb resultat positiu, per a garantir que hi ha un procediment ordenat amb el qual fer front a aquest tipus de situacions.  
6. Quan les autoritats competents en matèria de seguretat i emergències decreten la suspensió de les activitats escolars, complementàries i extraescolars per declaració d'emergència per causa de fenomen meteorològic advers o per qualsevol altra incidència ocorreguda a l'exterior del centre educatiu, s'hauran d'aplicar els procediments d'actuació i l'organització de l'activitat escolar establits davant de riscos d'aquesta naturalesa referits en el pla d'emergència, de manera que es permeta la salvaguarda de les persones i els béns, atenent a les condicions concretes de persones, de lloc i de temps, i tenint en compte les instruccions que es dicten a aquest efecte.  
  
7. En el cas que la incidència que dóna origen a una situació d'emergència no puga ser controlada pels mitjans propis, es procedirà a avisar immediatament al Centre Coordinador de Seguretat i Emergències (112) i es posarà en marxa la situació preventiva ?evacuació o confinament- que corresponga. De manera immediata, es comunicarà també l'esmentada incidència a la direcció territorial d'educació corresponent i al comité de seguretat i salut laboral.  
8. En cas de robatoris, furts o destrosses en l'interior del recinte escolar, es posarà la denúncia corresponent, es donarà part a l'entitat asseguradora i s'enviaran còpies a la direcció territorial d'educació corresponent i a la direcció general competent en matèria de centres docents.  
9. En finalitzar la jornada escolar, el centre adoptarà les mesures que estime necessàries per a evitar possibles pèrdues o consums innecessaris de diversos subministraments, com ara aigua, electricitat o gas.  
10. Les mesures d'emergència i, si és el cas, el pla d'autoprotecció, hauran d'incloure els procediments d'actuació necessaris per a l'alumnat amb necessitats específiques de suport educatiu i, especialment, per a l'alumnat amb mobilitat reduïda o trastorns generalitzats del desenvolupament.  
11. Els centres educatius hauran d'efectuar en cada curs escolar, almenys una vegada, un simulacre d'emergència. La participació en aquest és obligatòria per a tot el personal que estiga present al centre en el moment en què s'efectue i s'haurà de dur a terme, preferentment, en el primer trimestre del curs escolar.  
12. El formulari que han d'omplir els centres en relació al simulacre d'evacuació està allotjat en la pàgina web de l'oficina virtual de la GVA, en què hi ha un apartat específic anomenat «Mesures d'emergència: fitxa núm. 4, informe valoració del simulacre».  
S'haurà de tramitar també per mitjà de l'oficina virtual el pla d'evacuació del centre, que s'haurà d'efectuar utilitzant els recursos propis del centre, personals o informàtics o utilitzant els plans ja existents, per la qual cosa s'haurà d'escanejar i adjuntar per mitjà del tràmit de l'oficina virtual anomenat «Mesures d'emergència: plans i documents», i custodiar-ne un exemplar al centre.  
  
11. ITACA Tecnologies de la Informació i la Comunicació i Protecció de Dades  
11.1. ITACA  
1. El Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, per mitjà del sistema d'informació ITACA, dels centres docents que imparteixen ensenyaments reglats no universitaris (DOGV 6522 de l7.05.2011), regula aquest sistema d'informació, com a instrument per a la gestió i la comunicació de les dades i dels documents necessaris per al funcionament adequat del sistema educatiu de la Comunitat Valenciana.  
  
2. El sistema d'informació ITACA té com a finalitat la consecució d'una gestió integrada dels procediments administratius i acadèmics del sistema educatiu de la Comunitat Valenciana.  
3. Tots els centres d'Educació Infantil i Educació Primària tenen l'obligació de comunicar a la Conselleria competent en matèria d'educació, en el termini establit en la normativa vigent i mitjançant el sistema ITACA, la informació requerida en l'esmentat Decret 51/2011, amb una atenció especial a les dades que fan referència al dret d'assistència i estudi de l'alumnat. (Decret 39/2008, art. 24).  
4. Les dades de l'alumnat amb necessitats específiques de suport educatiu i les variacions que se'n produïsquen al llarg del curs, s'han de registrar en ITACA per part de l'orientador o orientadora que atén el centre, amb la supervisió de la direcció, que tindrà la responsabilitat de vetlar perquè les dades introduïdes estiguen actualitzades, siguen veraces i corresponguen amb la informació continguda en l'informe psicopedagògic. En el cas que el centre estiga atés per un gabinet psicopedagògic municipal, la introducció de dades es farà conjuntament entre l'orientador o orientadora adscrit a aquest i la direcció del centre.  
  
5. La Conselleria d'Educació, Investigació, Cultura i Esport posa a la disposició dels centres educatius un sistema de comunicació entre el centre i l'equip docent amb l'alumnat i els responsables familiars mitjançant les plataformes ÍTACA-Web Família 2.0 i Mòdul Docent 2.0. És per això que l'ús d'altres plataformes educatives per part del centre es restringirà únicament per a les funcionalitats que no estiguen incloses en les plataformes esmentades. Aquest ús haurà de ser autoritzat per la Sotssecretaria de la Conselleria d'Educació, Investigació, Cultura i Esport, com a òrgan responsable del tractament de dades, després d'un informe preceptiu previ de la Direcció General de Tecnologies de la Informació i les Comunicacions. La sol·licitud d'aquesta autorització haurà d'incloure: la finalitat; el mecanisme de recollida de dades; el proveïdor, si escau; les característiques de la plataforma; el sistema i lloc d'allotjament de les dades, amb indicació explícita sobre si resideixen, o no, dins de l'Espai Econòmic Europeu; la descripció i motivació de la funcionalitat no coberta per les plataformes que posa a la disposició dels centres docents la Conselleria; una declaració del compliment de l'Ordre 19/2013, de la Conselleria d'Hisenda i Administració Pública sobre normes sobre l'ús segur de mitjans tecnològics en l'Administració de la Generalitat (DOGV 7169, 10.12.2013), així com el compliment de la normativa vigent en matèria de protecció de dades i seguretat de la informació.  
11.2. Tecnologies de la informació i de la comunicació. Protecció de dades  
S'atendrà al que disposa la legislació en la matèria i en les instruccions de servei que dicte la direcció general amb competències en tecnologies de la informació i de la comunicació, i específicament en:  
  
1. Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades) (DOUE L119/1, de 04.05.2016)  
  
2. La Llei orgànica 15/1999, de 13 de desembre, de protecció de dades de caràcter personal (BOE 298, 14.12.1999), fins que no siga modificada per un nou reglament de protecció de dades personals.  
3. El Reial decret 1720/2007, de 21 de desembre, pel qual s'aprova el reglament de desenvolupament de la Llei orgànica 15/1999, de 13 de desembre, de protecció de dades de caràcter personal (BOE 17, 19.01.2008).  
4. La Instrucció 4/2011, de la Direcció General de Tecnologies de la Informació, sobre l'adequació a la LOPD dels centres educatius públics.  
  
5. La Instrucció 6/2012, de les direccions generals de Tecnologies de la Informació i de Centres Docents, per a la implantació de la telefonia IP als centres educatius.  
6. La Instrucció 7/2012, sobre la implantació i l'ús del programari lliure en el lloc de treball.  
7. La Instrucció de servei núm. 2/2009, de la Direcció General d'Innovació Tecnològica Educativa, per a la petició i explotació de l'espai web i subdomini proporcionat per la Conselleria d'Educació als centres docents, i la modificació d'aquesta mitjançant la Instrucció 1/2010.  
  
8. La Instrucció de servei número 5/2009, de la Direcció General d'Innovació Tecnològica Educativa, per a la utilització i custòdia de les llicències del programari instal·lat als centres docents de la Generalitat.  
  
9. La Resolució de 26 de juny de 2013, de la Direcció General de Centres i Personal Docent, de la Direcció General de Formació Professional i Ensenyaments de Règim Especial i de la Direcció General de Tecnologies de la Informació, per la qual s'estableix el procediment i el calendari d'inventariat i certificació de les aplicacions i equipament informàtic que hi ha als centres educatius dependents de la Generalitat (DOGV 7056, 28.06.2013).  
  
Consideracions finals  
1. L'annex d'aquesta resolució es podrà aplicar, per al curs acadèmic 2018-2019, als centres sostinguts amb fons públics de la Comunitat Valenciana que, autoritzats degudament, impartisquen ensenyaments d'Educació Infantil de segon cicle i d'Educació Primària. Als centres privats concertats, no se'ls podrà aplicar el contingut dels subapartats 2.d.3 i 2.d.4., i els apartats 4, 5 i 9. La resta d'apartats sí que es considera que es poden aplicar als centres privats concertats, perquè es tracta d'aspectes generals que, si bé no són prescriptius, sí que es poden considerar com a orientatius per a l'organització d'aquests centres, però sempre que no s'oposen a allò establit en la normativa específica de rang superior que se'ls puga aplicar.  
  
2. Els centres d'Educació Primària que transitòriament impartisquen primer o primer i segon curs de l'Educació Secundària Obligatòria durant el curs 2018-2019, es regeixen segons el que estableix aquesta resolució, que es completarà pel que fa als ensenyaments amb la normativa vigent.  
3. La direcció de cada centre complirà i farà complir el que estableix aquesta resolució i adoptarà les mesures necessàries perquè contingut d'aquesta siga conegut per tots els membres de la comunitat educativa.  
4. La Inspecció d'Educació vetlarà pel compliment del que estableix aquesta resolució.  
5. Les direccions territorials competents en matèria d'educació resoldran, en l'àmbit de les seues competències, els problemes que sorgisquen de l'aplicació d'aquesta resolució.